Kehadiran Misteri Monolit di Tengah-Tengah Padang Pasir Dah Terjawab!

Baru-baru ini, jika anda pengikut berita-berita sains dunia, pasti anda pernah terbaca berita kehadiran monolit aneh di tengah-tengah kawasan kanyon negeri Utah, AS. Monolit yang berketinggian 3 meter yang terletak di tenggara Utah membinggungkan para pegawai hidupan liar negeri.

Pada 18 November 2020, kumpulan ahli biologi dari Jabatan Keselamatan Awam Utah menggunakan helikopter untuk terbang di kawasan Red Rock Country, bertujuan untuk mengira populasi spesis kambing bernama Bighorn Sheep.

Pengendali helikopter bernama Bret Hutchings adalah orang pertama perasan ada kilauan cahaya di tengah-tengah padang pasir merah itu. Mereka kemudian mendarat dan mennyiasat secara mendekat dengan tiang berkilauan tersebut. Sampai ke tiang tersebut, mereka tidak merasakan apa-apa yang aneh, di luar logik akal mereka kerana mereka awal jangkakan seperti itu.

Tiang itu hanyalah kepingan besi aloi yang membentuk segi tiga menegak dan dipaku. Bila melihat tiang itu, ia kelihatan seperti monolit iaitu tiang batu yang tinggi melebihi saiz manusia.

Selepas penemuan ‘monolit’ besi aloi itu, jabatan itu sebarkan berita itu namun tidak menyatakan lokasi sebenar demi menjaga kawasan Red Rock Country tercemar oleh lambakan orang. Namun dalam 48 jam, seorang pesara tentera AS berusia 33 tahun bernama David Surber menemui lokasinya hanya berpandukan aplikasi Google Earth.

Surber kemudian memandu selama 6 jam dari rumahnya ke monolit tersebut dan menjadi orang awam pertama tiba. Kemudian dia sebarkan kordinasi monolit itu di laman web sosial Reddit dan bermulanya lambakan orang berpusu-pusu ke monolit itu.

Jabatan Keselamatan Awam Utah tidak dapat berbuat apa-apa bagi menghalang orang awam mengunjungi ke kawasan monolit itu kerana ia kawasan terbuka dan mentaliti rakyat AS yang mempercayai konsep ‘free country’.

Namun, persoalan utama timbul. Siapakah yang bertanggungjawab meletakkan monolit di kawasan lapang yang asing?

Sebenarnya monolit yang dipanggil sebagai ‘Monolith Utah’ ini telah lama berdiri di kawasan padang pasir merah pada 5 tahun lalu. Pada bulan Ogos 2015, monolit itu tidak hadir dalam aplikasi Google Earth. Setahun kemudian iaitu Ogos 2016, satelit peta mengesan kehadirannya.

Terdapat dua teori tentang siapakah orang yang bertanggungjawab berbuat sedemikian. Pertama, ia dilakukan oleh artis bernama John McCracken, artis yang terkenal dengan seni ‘arca satah’. Namun pemilik galeri McCracken bernama David Zwirner menafikannya kerana McCracken telah meninggal dunia pada 2011. Jadi, mustahil mendiang tiba-tiba saja datang membawa monolit itu.

Teori kedua adalah artis yang berbuat sedemikian adalah Petecia Le Fawnhawk yang biasa meletakkan arca tiangnya di kawasan lapang dan padang pasir. Tempat tinggalnya di Utah juga menguatkan hujah bahawa dialah orangnya.

Namun Fawnhawk menafikan bahawa dialah pemilik monolit kerana dia menyatakan kepada majalah seni Artnet bahawa dia tidak pernah terfikir untuk menempatkan seninya di Red Rock Country.

Menurut pandangan artis British bernama Andy Meritt, artis yang terkenal dengan mereka arca di kawasan awam, pasti ada antara artis AS berbuat sedemikian atau peminat fanatik wayang ‘2001: A Space Odyssey’ yang sengaja ‘prank’ orang awam dengan monolit dia bina.

Dalam wayang ‘2001: A Space Odyssey’, terdapat sebuah monolit persis Monolit Utah namun lebarnya berbeza sedikit di mana monolit dari wayang lebih lebar. Warna monolit wayang pula berwarna hitam dan tidak memantulkan cahaya. Si peniru mesti memastikan monolitnya sama dengan monolit dari wayang, bukan sengaja menjadikannya berkilau.

Maka, pemilik Monolit Utah masih misteri dan disiasat lagi oleh Jabatan Keselamatan Awam Utah. Mereka juga memastikan bahawa keselamatan orang awam terjamin supaya tidak tidak berlaku apa-apa yang tidak diingini dalam kawasan padang pasir merah itu, selain membiarkan monolit menegak begitu saja.

Perkembangan terkini:

Sejak tergemparnya berita ini, dua minggu kemudian muncul lagi ‘monolit’ diletakkan di sungai berdekatan Batca Doamnei Hill dalam kota Piatra Neamt, utara Romania. Kemudian, muncul lagi ‘monolit’ ketiga di puncak Gunung Pine di Atascadero, California.

Sebenarnya, artis yang bertanggungjawab menggemparkan dunia dengan kehadiran misteri monolit ini adalah artis yang hanya dipanggil sebagai ‘The Most Famous Artist’ yang menetap di Santa Fe, Mexico.

Banyak hantara artis ini berkenaan monolit segi tiga yang dia jual di media sosial seperti Instagram dan Twitter dengan harga $45,000. Malah, Monolit Utah itu sebenarnya kerja ‘The Most Famous Artist’ untuk melakukan jualan arca dia.

Pernah beliau ditemuramah media laman web bernama Mashable dengan nama sebenarnya iaitu Matty Mo dan temu ramah tersebut hanya pendek saja setelah selesai mendapat jawapan sebenar.

Mo berkata, dia tidak akan berkata panjang lebar akan kebenaran meletakkan arcanya di Utah itu namun dia hanya melakukan bisnes jualan arcanya dengan pendekatan pasaran yang berbeza dengan meletakkannya di kawasan semula jadi. Tambahan lagi, Mo teruskan pendekatan pasaran yang aneh ini akan datang dan tidak akan bertanggungjawab jika monolit yang telah dia jual menjadi alat untuk menggemparkan warga dunia.

Sejak terbongkarnya kisah sebenar Monolit Utah, ketiga-tiga monolit tersebut telah dialihkan. Monolit Utah pula telah dialihkan oleh 4 orang semalaman yang berkemungkinan adalah penyebab utama.

Jadi, kes sudah selesai, kan?

RUJUKAN:

Pappas, S. (25 November 2020). Mysterious Metal Monolith Appears in Remote Utah Desert And Has Authorities Stumped. Live Science. Published by Science Alert. https://www.sciencealert.com/someone-set-up-this-mysterious-metal-monolith-in-utah-desert

Bryant, M. (27 November 2020). Visitors track down mystery desert monolith in Utah. The Guardian. https://www.theguardian.com/us-news/2020/nov/27/monolith-red-rocks-utah-desert


Menghadapi Elemen Cbrn – Antara Persediaan Dan Solusi Yang Mampu Dipilih

Elemen peperangan moden semakin berkembang dan meliputi pelbagai aspek. Pertarungan di medan terbuka seperti satu ketika dulu di zaman peperangan konvensional semakin luput daripada perancangan pihak yang terlibat. Ianya menjadi semakin menjadi teknikal dan canggih. Canggih bukanlah semata kerana aset dan peralatan, tetapi kerana pendekatan manusia yang semakin cerdik mencari jalan untuk memastikan pihak mereka menang.

Dan peperangan pada hari ini tidak hanya melibatkan pihak negara atau state actors, tetapi juga pelbagai pihak lain dengan agenda masing-masing. Peperangan hari ini tidak hanya terhad kepada penggunaan senjata bersifat letupan, tetapi juga yang melibatkan elemen lain seperti Kimia (Chemical), Biologi (Biological), Radiasi (Radiation) dan Nuklear (Nuclear) – CBRN.

Dibandingkan dengan senjata konvensional, CBRN dianggap lebih merbahaya kerana mampu diaplikasikan tanpa duga dan dengan jarak penyebaran lebih meluas. Ia jarang meninggalkan jejak sepertimana senjata konvensional, menjadikannya musuh yang sukar dijangka dan sukar dikawal. Walaupun ia sendiri menimbulkan bahaya kepada pengendalinya, secara umum, bahayanya itu kebiasaannya dijustifikasikan dengan kesan yang dianggap adalah berbaloi (the end justifying the means).

Kerana itulah peperangan alaf baru meletakkan senjata CBRN sebagai satu elemen yang harus ditangani. Apa sahaja aspek CBRN – di tangan pihak yang salah, mampu menimbulkan bahaya yang sangat sukar untuk ditangani. Dalam zaman di mana semakin ramai manusia yang mempunyai agenda yang pelbagai dan menimbulkan kebarangkalian senjata sebegini digunakan pada bila-bila masa, maka aspek persediaan dan latihan haruslah dititikberatkan pada sebilang masa. Pengendali yang bakal ditugaskan untuk mengawal keadaan sekiranya berlaku serangan, adalah elemen paling penting.

Secara umumnya, kita masih mengharapkan kudrat manusia bagi mengendalikan situasi CBRN jika dibandingkan dengan elemen mekanis. Maka persediaan, kawalan dan bantuan untuk mereka yang terlibat adalah sesuatu yang tidak boleh dipandang ringan. Ia bermula dengan latihan, seterusnya perlaksanaan di medan itu sendiri. Persoalannya, sejauh manakah kita mampu menyediakan pasukan kita untuk situasi sebegini? Umum tahu, perbelanjaan yang terlibat bukanlah sedikit. Itu belum kira aspek perlaksanaan yang memerlukan para pengendali mempunyai pengetahuan yang tinggi dalam bidang CBRN.

Bagaimana sekiranya sesuatu berlaku dan kita kekurangan tenaga manusia yang mahir dalam aspek ini? Berapa banyakkah mangsa yang mampu kita selamatkan, dan berapa ramai pula yang akan terpaksa dikorbankan? Pada masa yang sama, kita juga harus mempertimbangkan elemen CBRN dalam senario OOTW (Operations Other Than War). Contoh paling ketara di negara kita, adalah kejadian bencana alam seperti banjir besar yang melanda negara, yang mendedahkan orang ramai dan kumpulan penyelamat kepada ancaman kontaminasi sebegini.

Oleh itu, solusi yang harus dipertimbangkan adalah sistem pengesanan awal yang mudah dan dapat membantu pencegahan di peringkat awal lagi. Sekiranya berlaku juga, kita memerlukan elemen yang ringkas dan mudah dioperasikan oleh sesiapa sahaja, sekiranya berlaku keadaan di mana terdapat ancaman CBRN dan kita pula kekurangan tenaga insan. Begitu juga dengan elemen latihan yang memerlukan kita benar-benar meletakkan pengendali dalam keadaan menyerupai senario sebenar supaya mereka benar-benar arif perkara yang harus mereka lakukan, dan bukannya sekadar membayangkan semata disebabkan kita kekurangan bajet untuk latihan.

Salah satu syarikat yang menawarkan produk yang mampu membantu dalam senario CBRN adalah Cristanini, yang berpengkalan di Verona (Italy). Ditubuhkan pada tahun 1972, Cristanini mengeluarkan produk sistem CBRN pada skala kecil, sederhana dan besar, serta stesen medan bergerak bagi tujuan detoksifikasi dan dekontaminasi anggota, kenderaan, peralatan dan bahan sensitif serta permukaan. Program R&D nya dijalankan secara bersama dengan banyak insititusi dan universiti, termasuk Nationals Military Labs. Syarikat ini telah dilantik sebagai NATO Constructor sejak 1987 dengan Persijilan NATO A5009 dan Sijil Kualiti Produk AQAP2110 and ISO 9001:2000.

Antara sistem dekontaminasi dan detoksifikasi paling berksan yang diperkenalkan oleh syarikat ini adalah Sanijet C. 921 yang merupakan sistem autonomi serbaguna, dilengkapi dengan pelbagai aksesori untuk tujuan dekontaminasi dan detoksifikasi CBRN bagi manusia, kenderaan, peralatan dan permukaan, nyahgas untuk permukaan dalaman tangki yang tercemar dengan unsur hazmat (hazardous materials), POLS (petrol oil lubricant), pensterilan tangki makanan dan minuman serta pemadaman kebakaran. Dalam erti kata lain, sistem ini boleh digunakan untuk hampir semua tujuan yang melibatkan pancutan air bertekanan tinggi. Cuma bezanya, ia mampu digunakan bersama-sama dengan elemen pembersihan bahan-bahan berkait hazmat dan CBRN.

Bagaimana ia berfungsi?

Sanijet C. 921 adalah sistem motor autonomi yang mampu dijanakan oleh petrol, elektrik atau bateri. Ini sangat berguna dalam keadaan di mana kemungkinan pengendali berdepan dengan situasi di mana bekalan tenaga adalah terhad di kawasan operasi. Ia mampu membekalkan air sejuk dan panas (90°C – 194°F) dan stim tepu sehingga 180°C (356°F). Ia membekalkan tekanan 110 bar, 11 Mpa (1595 psi) – 1560 l/j (9412 gel/j). Antara aksesori standard yang dibekalkan adalah batang penyembur sepanjang 1400mm/ 55 kaki 11 inci, hos tekanan tinggi 15m, hos suction pressure 15m, kepala jet SAM 24M dengan 2 jenis semburan berbeza, kotak peralatan, dan sarung tangan perlindungan athermic.

Berukuran 85cm x 85 cm x 84 cm, pada sekilas pandang, mungkin ramai yang akan memikirkannya sebagai mesin pengepam air biasa. Namun, pada berat 230 kg, ia mampu diubahsuai mengikut keperluan dengan dibekalkan roda pengangkut. Tekanan tinggi dan stim yang dihasilkan boleh digunakan untuk tujuan pembersihan biasa, misalnya pakaian atau kenderaan yang terkena selut dan lumpur. Walaubagaimanapun, bila dipadankan dengan Sanijetgun – yang merupakan kepala penyembur khas, ia mampu digunakan untuk tujuan operasi dekontaminasi dan detoksifikasi termasuk untuk tujuan pra-pembersihan, decon/detox dan pembilasan dengan hanya menggunakan seorang pengendali.

Ini yang membezakannya daripada metod pembersihan lain yang biasanya memerlukan kumpulan pengendali – satu keadaan yang mungkin tak mampu kita sediakan dalam situasi konflik di medan. Terdapat ruang khas pada penyembur ini yang boleh diisi dengan kanister yang mengandungi bahan pencuci khas untuk elemen CBRN. Perlu diingat, elemen CBRN ini tidak boleh dicuci dengan pencuci atau sabun biasa.

Antara bahan pencuci khas yang terdapat adalah BX24 dalam bentuk serbuk yang boleh digunakan ke atas hampir semua elemen termasuk kenderaan dan peralatan, manakala versi BX29 pula dalam bentuk cecair lebih sesuai digunakan untuk manusia. BX30 adalah versi latihan dalam bentuk serbuk dan BX40 pula lebih kepada pencucian pesawat. Untuk peralatan sensitif, terdapat semburan dalam bentuk aerosol dalam balang kecil iaitu SX34.

Satu perkara menarik adalah keringkasan sistem itu sendiri. Kebiasaannya, elemen CBRN memerlukan pengendali terdiri daripada pakar yang harus mengendalikan mesin besar yang kompleks, serta pakar yang harus berada di medan untuk membancuh formula pencuci yang bakal diguna. Lain elemen, lain formulanya. Kalau kena pakar tu sendiri sakit, maka jenuhla orang lain nak menggantikan peranannya. Bukan senang nak hafal semua formula ni. Walaubagaimanapun, untuk sistem Cristanini, ia lebih kepada one-size-fits-all solution. Bahan pencucinya dibuktikan mampu untuk menghapuskan 99% elemen, tak kira apa elemen CBRN. Nuklear ke, kimia ke, biohazard ke, radiasi ke – guna saja pencuci yang sama. Kanister ini boleh diisi semula berulangkali, menyebabkan satu elemen penjimatan dalam penggunaannya. Habis kanister, buka, isi semula penuci tanpa perlu pening kepala apa formulanya, dan terus sembur.

Selain daripada itu, bahan pencucinya juga dikatakan mesra alam. Maksudnya, sekiranya semburan digunakan, hasil buangan iaitu air daripada cucian itu tidak ada masalah untuk terus dialirkan ke sungai. Walaubagaimanapun, untuk lebih selamat, Cristanini menyediakan sistem takungan khas yang boleh digunakan.

Jadi, di mana aplikasinya?

Negara kita boleh dikatakan setiap tahun mengalami kejadian banjir. Dalam senario tersebut, antara elemen yang terdedah kepada mangsa dan juga kumpulan penyelamat adalah bahaya biologi daripada segala kekotoran yang dihasilkan semasa banjir tersebut. Malah, bangunan-bangunan yang dilanda banjir tersebut juga menghadapi ancaman yang sama. Meski dicuci, elemen kontaminasi dan toksifikasi tetap wujud, membawa kepada kebarangkalian pelbagai masalah kesihatan – daripada penyakit kulit hinggalah kepada penyakit bawaan air. Begitu juga senario di mana anggota pasukan kita yang terpaksa mendedahkan diri kepada elemen ini semasa latihan atau operasi. Jika anda masih ingat, ada anggota GGK kita yang terpaksa berendam di dalam air Sg. Gombak yang teruk tercemar demi menjayakan demo semasa DSA 2014, dan berdepan dengan ancaman kesihatan yang bukan kecil. Itu belum kira dalam situasi senario sebenar – lagilah teruk keadaannya.

Dengan sistem ini yang ringkas dan boleh dioperasikan oleh seorang pengendali, ia mudah alih, ringkas dan mudah digunakan selain selamat dan jimat. Malah, untuk penggunaan biasa juga ia tiada masalah. Contohnya untuk tujuan pembersihan kereta di car wash atau bangunan, sistem ini sangat berkesan dan efektif. Ia juga berguna dalam senario bantuan awal pemadaman kebakaran. Jadi, sekiranya kita mengambilkira penilaian keberkesanan dan ekonomi, rasanya sistem ini mampu memenuhi keperluan kita dalam hampir semua keadaan, terutama dalam keadaan kekangan bajet yang kita hadapi sekarang – rasanya ia adalah satu pelaburan jangkapanjang, mesra penggunaan yang sangat berbaloi, yang tidak terhad hanya pada penggunaan pada senario ketenteraan semata. Di Malaysia, antara yang menggunakan sistem ini adalah Divisyen 3 Tentera Darat, Pasukan Khas Tentera Udara (PASKAU) dan juga pihak Bomba.

Untuk lebih maklumat berkenaan sistem ini, anda boleh google di :

http://www.cbrneworld.com/magazine/profiles/cristanini, @cbrneworld (Twitter) atau cbrneworld (Facebook).

Selain daripada pendedahan kepada elemen-elemen CBRN secara terus, mereka yang terlibat dengan elemen-elemen ini juga memerlukan satu lagi dimensi bantuan yang akan mampu membantu mereka menjalankan tugas dengan lebih berkesan, dan malah, menyelamatkan nyawa mereka sebelum pendedahan terus, melibatkan pengesanan awal.

Setiap anggota pasukan keselamatan, penguatkuasaan undang-undang, responder awal dan petugas kecemasan tahu – misi paling efektif adalah satu misi yang selamat. Hanya bahaya yang dikenalpasti mampu memberi jaminan keselamatan buat anggota yang terlibat. Walaubagaimanapun, sesetengah ancaman ini, seperti toksin, dan kimia bawaan udara, tidak mampu dikesan oleh mata. Samada siasatan ancaman bunuh diri melibatkan kimia, menyerbu makmal yang disyaki sebagai tempat memproses dadah atau melakukan siasatan di zon kritikal, jaminan keselamatan pernafasan adalah sangat penting kepada semua yang terlibat. Terdapat banyak kit pengesanan yang dijual, dan memilih kit yang betul adalah langkah bijak dan proaktif yang mampu menghalang bahaya daripada tercetus.

Peralatan pengesanan kinia elektronik tradisi kebiasaannya memerlukan latihan yang tinggi, belanja yang besar dan proses penjagaan yang rumit. Silap guna, rosak. Tak diguna, luput tarikh. Maka, ia membawa kepada kerugian. Begitu juga kebanyakannya direka untuk digunakan oleh mereka yang pakar dan bukannya mereka yang berada di lapangan.

Untuk itu, Morphix Technologies, sebuah syarikat yang berpengkalan di US telah memperkenalkan sistem yang lebih ringkas dan ekonomi yang mampu digunapakai oleh sesiapa saja tanpa perlu berharap kepada mereka yang pakar semata. Sistem yang dikenali sebagai Chameleon dan Trace ini terdiri daripada beberapa sistem ringkas yang bukan saja mudah digunakan, tetapi juga sangat ekonomik jika dibandingkan dengan sistem konvensional biasa.

Chameleon

Chameleon adalah sistem unik yang menggunakan aplikasi pengesanan bahan kimia ringkas yang dipakai di tangan dan boleh digunakan oleh sesiapa sahaja. Pada lilitan tangan tersebut, disediakan sistem kaset tukar-ganti yang mampu memberikan indikasi tentang bahan kimia yang terdapat di dalam udara atau di persekitaran. Kaset ini akan bertukar warnanya bagi memberikan petunjuk kepada pemakai akan bahaya yang timbul. Sekiranya separuh daripada kaset ini bertukar warna, maka sahlah terdapat bahaya.

Setiap lilitan lengan boleh dipasangkan samada dengan satu sahaja kaset atau sebanyak 10 maksimum. Terdapat beberapa kit kaset yang telah disediakan, atau pemakai boleh memilih kaset individu. Kaset pra-sedia termasuk kit HazMat, Clan -Meth Lab Detetction atau Chemical Suicide. Ia tidak memerlukan anggota meneka lagi apa bahaya yang ada. Selain mudah dan murah, sistem Chameleon ini juga tahan lasak dan mampu digunakan dalam persekitaran artik, tropik atau gurun. Malah, ia boleh direndam dalam air. Kerana itulah ia semakin banyak dipakai oleh naval boarding teams.

Hazmat Detection Kit / kit pengesanan HazMat-

Arson Investigation Kit /kit pengesanan punca kebakaran-

Untuk tujuan latihan –

Untuk video demonstrasi bagaimana kit ini berfungsi, and boleh ke https://www.youtube.com/watch?v=BPC4ppKKPmo

Setiap kaset mampu bertahan sehingga 24 bulan dalam suhu bilik, dan mempunyai jangka hayat 24 jam sebaik dibuka. Ia boleh bertahan dalam suhu antara -35°C sehingga 50°C dan kelembapan antara 20 hingga 100% RH. Ketahannya dalam air samada masin atau tawar adalah selama 1 jam. Dibandingkan dengan kit atau sistem pengesanan lain yang berharga puluhan malah ratusan ribu ringgit jika ditukar ke nilai matawang kita, ternyata kit pengesanan ini jauh lebih murah, efisyen dan ekonomik. Sekiranya harga sebegitu pun kita masih berkira, mungkin kita patut pertimbangkan tentang nilai nyawa anggota kita yang dihantar bagi menjalankan misi sebegini. Rasanya, tidak ada salah dan kurangnya kita meletakkan nilai nyawa mereka lebih tinggi dari harga yang harus dibayar iaitu nyawa mereka sendiri. Maklumat lanjut berkenaan sistem ini boleh diperolehi di :

Selain daripada sistem Chameleon yang menggunapakai lilitan lengan, Morphix Technologies juga telah merekacipta satu lagi sistem pengesanan mudah alih dan ringkas yang senang digunakan oleh sesiapa sahaja, iaitu Trace.

TraceX – Explosive Trace Detection Kit atau Kit Pengesan Bahan Letupan berfungsi untuk mengesan jenis bahan letupan yang digunakan terutamanya dalam senario IED (Bahan Letupan Diubahsuai/ Improvised Explosive Device), walaupun ia tidak kelihatan pada mata kasar. Ini amat membantu dalam siasatan punca letupan, atau pengesanan awal sebelum letupan berlaku ketika lokasi disyaki sedang disiasat. Kepada banyak anggota pasukan keselamatan, ini mampu membawa banyak perbezaan dalam usaha menyelamatkan nyawa.

Konsepnya sama sahaja. Ia menggunakan set pra-sedia di dalam bekas plastik yang memerlukan anggota mencalit sedikit permukaan atau bahan dan kemudian ia dimasukkan ke dalam bekas tersebut. Hampir serta- merta, indikator pada bekas plastik akan menunjukkan bahan asas kombinasi letupan tersebut. Ia tidak memerlukan latihan panjang, kos yang tinggi atau peralatan canggih. Malah, kadar pengesanannya adalah lebih tinggi daripada sapuan atau calitan konvensional, dan pengendali juga tidak perlu mencampurkan bahan kimia tertentu bagi mendapatkan keputusan. Perubahan warna cukup untuk memberitahu kepada pengendali bahan yang terlibat. Antaranya adalah :

Bases – contoh: potassium hydarioxide, sodium hydarioxide

Ciri-ciri produk ini adalah :

Harga setiap kit adalah sekitar USD200. Pada asalnya, kit ini telah direka untuk Bahagian Pertahanan US. Maklumat lanjut boleh diperolehi di http://www.morphtec.com/products/tracex.

Adakah ini sahaja penyelesaian atau solusi yang kita ada dalam menghadapi ancaman CBRN? Tentu sekali tidak, tetapi pilihan-pilihan sebegini memberikan opsyen yang lebih praktikal dan ekonomikal bagi anggota-anggota kita yang terbabit di medan. Malah, tak kurang juga ia boleh dipertimbangkan untuk kegunaan awam dalam banyak situasi. Pilihannya terletak di tangan kita…=WRA=


Human Genome Project: Teknologi Sunting DNA Manusia

Human Genome Project (HGP) adalah projek yang telah lama dilancarkan iaitu pada tahun 1990. Projek ini dilancarkan bagi menghasilkan kamus dan cetak biru jujukan DNA manusia.

Apa itu genom? Genom adalah maklumat genetik organisma termasuk manusia. Genom manusia terdiri daripada

23 pasangan kromosom. Kromosom-kromosom ini pula terdiri daripada sekitar 25,000 hingga 30,000 gen. Gen-gen pula terdiri daripada DNA yang mempunyai 3 bilion pasangan bes (base pair).

Saintis mengambil tempoh berpuluh tahun untuk kenalpasti pasangan bes ini yang menelan belanja sehingga 3 bilion dolar. Melibatkan ratusan saintis dan berdozen negara. Amnya, projek ini dilancarkan bagi memahami dan mengenalpasti seluruh jujukan DNA manusia.

Manusia ada banyak penyakit dan telah banyak penyakit kita boleh rawat, tetapi penyakit genetik dan peyakit keturunan adalah penyakit yang paling sulit untuk ditangani, termasuklah penyakit kanser.

Penyakit genetik semakin berleluasa di zaman ini kerana manusia telah berupaya membina persekitaran yang mana orang berpenyakit pun dapat hidup lama. Jadi, orang yang berpenyakit berpotensi melangsungkan hidup, membiak dan menghasilkan keturunan. Populasinya semakin membesar.

Sebab itulah, saintis bertungkus lumus untuk mendatangkan kaedah rawatan untuk hapuskan penyakit-penyakit genetik. Kita mempunyai kaedah rawatan penyakit genetik seperti terapi-gen (gene-therapy) dan penyuntingan-gen (gen-editing) tetapi tanpa kamus jujukan DNA manusia, kaedah ini pun susah untuk dilaksanakan.

Penyakit genetik seperti sindrom Down, talasemia, sel sabit anemia, diebetes, penyakit-penyakit kanser dan pelbagai lagi dapat dikenalpasti dengan lebih jitu melalui projek HGP. Kita dapat kenalpasti mutasi-mutasi berpenyakit melalui HGP. Kita dapat tentukan kaedah rawatan yang lebih selamat dan tempat melalui HGP.

Malah, senarai lengkap jujukan DNA ini dapat diakses oleh orang awam. Tiada apa yang perlu dirahsiakan. Anda boleh lihat di salah satu laman sesawang ini: https://www.ncbi.nlm.nih.gov/genome/guide/human/

Manfaatnnya sangat besar kepada manusia. Kalau kita paranoid tidak tentu hala dengan HGP, apa solusi yang boleh kita tawarkan untuk merawat penyakit keturunan dan genetik yang selama ini kita sangka mustahil untuk dirawat? Apakah solusi kita untuk memastikan keuturunan kita tidak mewarisi penyakit genetik yang kita bawa?

Pada tahun 2020, teknologi penyuntingan gen memperoleh Hadiah Nobel Kimia. Sebelum ada penyuntingan gen, kita pernah ada terapi-gen yang telah merawat beribu orang yang mempunyai penyakit genetik, terutamanya kanser sejak tahun 90-an lagi.

Berbanding terapi-gen, penyuntingan-gen merawat penyakit genetik secara langsung dengan lebih tepat, malah lebih murah. Walaupun canggih, kita tidak boleh suka-suka sunting gen terus penyakitnya dapat dirawat. Kalau salah sunting, boleh datangkan penyakit lain pula. Kita perlu kenalpasti apakah gen ataupun mutasi yang menyebabkan penyakit itu muncul.

Itulah pentingnya projek HGP. Dengan HGP, kita dapat kenalpasti jujukan DNA mana yang bermasalah, apa yang perlu disunting ataupun dirawat supaya penghidapnya dapat kembali sihat. Baru-baru ini dilaporkan, penyusunan jujukan DNA manusia telah disytiharkan lengkap.


Kepada Shafie Afdal, Jangan Langsung Berunding Isu Kedaulatan Sabah Dengan Filipina

Dalam kehangatan Pilihan Raya Negeri Sabah, pemangku jawatan Ketua Menteri Shafie Apdal telah membuat kenyataan yang tidak boleh diterima.

Pada 28 Ogos 2020, Shafie meminta Kerajaan Persekutuan adakan perbincangan antara kerajaan melalui platform ASEAN (Stephanie, 2020).

Menurut Shafie lagi, tuntutan ini masih berterusan kerana tidak diuruskan dengan baik sebelum ini.

Dan Shafie juga menegaskan bahawa Suruhanjaya Cobbold menokhtahkan Sabah milik Malaysia, dan ada pihak tidak bertanggungjawab sedang cuba memecah-belahkan Sabah dan Malaysia.

Di sini ada tiga point yang jelas:

Sebelum ulas lebih lanjut, status Sabah dalam Malaysia perlu dibuka dulu. Kerana Sabah selalu menjadi punca perbalahan antara Malaysia dan Filipina.

Isu ini sebenarnya panas semula selepas Menteri Luar Negeri berkata (di Twitter), “Sabah bukan dalam Malaysia kalau (Amerika Syarikat) ingin berurusan dengan Filipina.”

Angkara Teddy Locsin Jr. inilah status Sabah kembali dipertikaikan.

Zaman Selepas Pendatang

Sejarah Malaysia dan Filipina mempunyai nasib yang sama. Kedua-dua negara ini pernah tunduk kepada negara asing bagi satu tempoh yang lama.

Namun selepas British dan Amerika Syarikat melepaskan kedua-dua negara ini, Malaysia dan Filipina berdiri di atas kaki sendiri pada zaman yang sama.

Tanah Melayu merdeka pada 31 Ogos 1957. Filipina pula satu dekad lebih awal, iaitu 4 Julai 1946. Ikatan kedaulatan antara Tanah Melayu bersama Sarawak dan Sabah (juga Singapura) dijayakan pada 16 September 1963, apabila Filipina buat hal dan masam muka kerana Sabah menjadi milik Malaysia.

Hubungan diplomatik terjalin semula semasa pentadbiran Dr Mahathir Mohamad. Ketika itu Presiden Ferdinand Marcos mengumumkan bahawa “Filipina akan melepaskan salah satu bebanan ASEAN – iaitu meminta Sabah dari Malaysia.” (Richardson, 1977).

Kenyataan ini dibuat berdasarkan ukhwah kenegaran tanpa perjanjian pun. Marcos pun membuat beberapa perbincangan bersama Mahathir melalui wakil, untuk menyelesaikan kemelut ini (UPI, 1984).

Sekarang Bising Balik

Pengiktirafan yang Malaysia terima daripada pihak antarabangsa bermula sebelum zaman Marcos dan Mahathir lagi. Berdasarkan rangka kerja tersebut, bukan seluruh Sabah sahaja yang menjadi milik Malaysia.

Mahkamah Dunia juga mengesahkan bahawa Ligitan dan Sipadan pun milik Malaysia (ICJ, 2002). Mudah kata hujah Malaysia dalam isu Sabah memang absah.

Penentuan ICJ pun sentiasa konsisten: jika Rusia dan Turki berbalah untuk Crimea, mereka tetap menegaskan Crimea milik Ukraine.

Filipina cuba masuk campur dalam kes ICJ ini atas dakwaan Sabah milik mereka. Tetapi permohonan sedemikian ditendang ICJ akhirnya.

Malah semasa puak pengg4nas menc3robohi Lahad Datu pada tahun 2013, bukan Filipina yang datang memerdekakan.

Kalau bukan kerana kerjasama dalam kalangan pasukan keselamatan Malaysia, entah lagi mereka akan buat di Sabah.

Maka pokok pangkalnya, Sabah memang sebahagian daripada Malaysia. Persekutuan yang terjalin pada tahun 1963 terlalu suci untuk didebatkan seolah-olah ada unsur yang wajar dipertikaikan.

Atas logik yang sama, Filipina sepatutnya menuntut sebahagian daripada California kerana pernah dipegang Amerika Syarikat.

Namun boleh difahamkan kenapa Filipina yang membuat tuntutan walaupun tiada asas. Yang peliknya, buat apa Malaysia perlu berbincang lagi dengan Filipina? Sebagai Ketua Menteri (sekalipun pemangku),

Sudahlah lahir di Semporna, Shafie Apdal juga pernah memimpin parti terbesar negara sebagai naib presiden.

Malah jika cukup mandat Dewan Rakyat, Shafie boleh melompat dari Seri Gaya di Kota Kinabalu terus ke Seri Perdana, Putrajaya pun.

Jadi Shafie sepatutnya paling ke hadapan untuk memelihara kedaulatan Malaysia, bukannya berunding untuknya. Kerana menurut Kenneth Eade, “in any negotiation, the one who first gives a number is the loser.”

Rujukan:

ICJ. (2002, Disember 17). Press Releases. Sovereignty of Pulau Ligitan and Pulau Sipadan.

Richardson, M (1977, Ogos 5). Marcos drops Philippine claim to Sabah. The Age.

Stephanie, L. (2020, Ogos 28). Philippines’ claim on Sabah needs to be solved once and for all by Federal Govt, says Shafie. The Star Online.

UPI. (1984, Februari 24). President Ferdinand Marcos said today he had proposed talks…


Letusan Gunung Berapi Tonga Mencapai Sehingga Ke Angkasa Lepas?

Berita letusan ini masih lagi berlegar di laman sesawang internet walaupun peristiwa ini telah berlaku hampir 2 minggu. Letusan ini adalah antara yang terkuat kerana menghasilkan awan debu yang besar, gempa bumi, dan ombak tsunami mencecah sehingga ke persisiran pantai Peru.

Kini, saintis mengkaji kesan letusan terhadap angkasa. Dalam kajian ini, paras letusan Tonga mencapai lapisan statosfera, iaitu lapisan kedua dalam atmosfera dari lapisan terbawah. Bunyi letusan boleh didengari sehingga beribu-ribu kilometer.

Menariknya letusan Tonga ini ialah ia menghasilkan gelombang bersiri bernama ‘atmospheric gravity waves’ atau AGW setelah satelit NASA meneliti letusan tersebut. Inilah gelombang yang saintis cuba menilai kesannya terhadap atmosfera.

Tujuan saintis melakukan kajian ini adalah bagi memahami sebarang aktiviti geografi yang berkemampuan mempengaruhi teknologi yang beroprasi di angkasa. Misalnya, kajian letusan volkanik terhadap teknologi GPS.

Kerana atmosfera tidak dapat dilihat secara kasar oleh mata manusia, saintis jarang menganggap atmosfera sebagai struktur yang kompleks penuh dengan lapisan-lapisannya. Apabila astmospera mencapai Garisan Karman iaitu ‘sempadan’ 100 kilometer dari paras laut, ertinya kita berada ‘garisan’ antara langit Bumi dan angkasa.

KEHADIRAN LAPISAN IONOSFERA

Setiap lapisan atmosfera mempunyai gelombang yang merebak ke seluruh arah, tidak seperti gelombang ombak di permukaan laut. AGW biasanya dihasilkan dari fenomena-fenomena alam tertentu, termasuklah ribut magnetik dari Matahari, gempa bumi, letusan gunung berapi, ribut petir, dan juga matahari terbit.

Namun, apa yang kita harus perhatikan ialah lapisan ionosfera, lapisan tertinggi dalam atmosfera dan paling hampir dengan ruang angkasa. Luas lapisan ini bermula dari 65 km hingga ke 1,000 km dari permukaan Bumi. Apabila dalam altitut ini, sebahagian gas-gas atmosfera telah “di-ion-kan”, membentuk apa yang dipanggil sebagai plasma. Sebenarnya molekular gas-gas ini membentuk partikel bercas di mana atom positif adalah ion dan negatif atom adalah elektron.

Ionisasi di lapisan atmosfera ini berlaku apabila terdapat pendedahan radiasi ultraviolet dari Matahari, partikel tenaga tinggi dari angkasa, dan pembakaran meteor. Apabila terhasilnya partikel-partikel bercas ini, ia saling menarik antara satu sama lain, membentuk molekular neutral berkali-kali. Jadi, aktiviti ini menyebabkan turun naiknya penghasilan dan pengurangan plasma dalam lapisan ionosfera.

Proses yang begitu aktif dalam lapisan ini mampu memanjangkan cahaya gelombang radio. Plasma mampu memantul gelombang radio ini mengikut frekuensi tertentu. Selerakkan, atau menyekatnya. Kerana inilah manusia memanfaatkannya dengan memajukan teknologi komunakasi moden seperti komunikasi radio berfrekuensi tinggi.

GANGGUAN ANGKASA OLEH LETUSAN TONGA?

Berbalik kepada kes letusan Tonga, apabila AGW tiba di lapisan ionsfera, akan tercetusnya apa yang dipanggil sebagai ‘gangguan kembara ionsfera’ atau ‘travelling ionospheric disturbance’. Kehadirannya mampu memendekkan gelombang radio dalam lapisan tersebut dalam jangka masa yang pendek, kemudian teknologi komunikasi dan navigasi terganggu seperti aplikasi GPS.

Tahun 2015 dan 2013 telah mencatatkan perubahan gelombang radio dalam lapisan ionosfera akibat letusan gunung berapi. Untuk mengkaji secara mendalam akan perkaitan gangguan GPS dengan AGW, pemgkaji memperoleh data dari fasiliti bernama Low Frequency Array (Lofar).  Lofar ialah fasiliti kajian gelombang radio yang mempunyai teleskop radio. Ia dibina untuk memerhati gelombang radio semula jadi di alam semesta.

Data pada disember 2013 menunjukkan terdapat perubahan yang konsisten pada lapisan ionosfera pada waktu malam. Sememangnya berlaku kehadiran AGW mengganggu gelombang radio. Untuk kes letusan Tonga, saintis masih berusaha untuk mengkaji jika berlaku gangguan lapisan ionosfera setelah letusan kuat tersebut.

RUJUKAN:

Dorrian, Gareth. 20 January 2022. The Tonga Volcanic Eruption Was So Powerful It Sent Ripples Out Into Space. Science Alert.


Rahsia Pusaka Kujang – Senjata Agung Orang Sunda

Masih ingat tulisan Pusaka Keris dahulu? Pada tulisan kali ini saya ingin berkongsi tentang Kujang. Sebagaimana keris, kujang juga sarat dengan nilai kesenian dan sakral tersendiri. Oleh kerana bentuknya yang unik dan diangap mistik, kujang telah menarik tumpuan ramai peminat dan pengkoleksi barang pusaka. Dalam khazanah kebudayaan masyarakat Jawa Barat, kujang merupakan senjata yang memiliki hubung kait erat dengan identiti jati diri masyarakat Sunda, serta diakui sebagai senjata pusaka dan bersejarah.

Etnik Sunda

Suku Sunda merupakan salah satu suku bangsa yang berasal dari Jawa Barat. Suku Sunda memiliki ciri unik yang membezakan orang sunda dengan suku lain. Perwatakan ciri Sunda tercermin dari kebudayaan yang dimilikinya baik dari segi agama, bahasa, kesenian, adat istiadat, mata pencarian, dan lain sebagainya. Ironinya, jika menyebut Suku Sunda, akan terbayang gadis-gadis mereka yang putih, mulus dan cantik. Hal ini sudah maklum. Mungkin keindahan gadis Sunda lebih popular dari seni budaya mereka.
Hampir semua orang Sunda beragama Islam melainkan sebahagian kecil sahaja yang tidak. Mereka mempunyai budaya dan bahasa tersendiri. Bahasa pertuturan mereka adalah bahasa sunda yang langsung tidak sama dengan Jawa. Paling menarik, sangat kaya dengan budaya.
65% penduduk Jawa Barat adalah Suku Sunda yang merupakan penduduk asli daerah ini. Suku lainnya adalah Suku Jawa yang banyak dijumpai di daerah bahagian utara Jawa Barat, Suku Betawi banyak mendiami daerah bahagian barat yang bersempadan dengan Jakarta. Suku Minang dan Suku Batak banyak mendiami Kota-kota besar di Jawa Barat, seperti Bandung, Cimahi, Bogor, Bekasi, dan Depok.

Sebaik saya berada di tanah Sunda ini, teringat pula teori yang sedang hangat dibicarakan tentang kewujudan Peradaban di Sundaland ribuan tahun dahulu yang dikemukakan Profesor Aryso Santos, melalui bukunya Atlantis, The Lost Continent Finally Found, The Definitive Localization of Plato’s Lost Civilization (2005). Di dalam bukunya itu, Profesor Santos menyatakan, Sundaland adalah benua Atlantis, yang disebut-sebut Plato di dalam tulisannya Timeus dan Critias. Wallaua’lam.

Sekilas Sejarah

Kujang adalah senjata tajam seperti keris atau parang. Namun senjata ini memiliki bentuk yang aneh. Jika diperhatikan, terdapat lekuk – lekuk dan lubang yang disebut mata yang tidak dimiliki oleh keris. Kujang mempunyai pelbagai bentuk yang beragam jenis dan setiap bentuk itu memiliki makna tersirat. Jenis kujang yang sering menjadi simbol dan masyhur dalam masyarakat ialah Kujang Ciung. Di sana terdapat juga Kujang Kuntul, Kujang Jago, Kujang Bangkong, dan Kujang Naga serta lain-lain.

Kujang adalah sebuah senjata dari daerah Jawa Barat. Kujang mulai dibuat sekitar abad ke-8 atau ke-9, dibuat dari besi, baja dan bahan pamor, panjangnya sekitar 20 sampai 25 cm dan beratnya sekitar 300 gram. Dikatakan Kujang diilhamkan dari Raja Lagenda Kerajaan Sunda iaitu Prabu Siliwangi yang melahirkan reka bantuk Kujang bertujuan membezakan pahlawan Sunda dengan bangsa lain. Jika orang Jawa berbangga dengan keris, orang Sunda berbangga dengan Kujang.

Jika dikaji lebih mendalam, kujang memiliki latar belakang sejarah yang panjang, sejarah penciptaannya pula mempunyai pelbagai pendapat. Ia terus dibahas dan dikaji hingga kini. Berdasarkan kajian dan penemuan beberapa tokoh, ada yang berpendapat kujang dibuat sebelum zaman Pajajaran (ibu kota Kerajaan Sunda Galuh yang pernah berdiri pada tahun 1030-1579 M di Tatar Pasundan, wilayah Jawa Barat). Bahkan ada pengkaji kujang yang menyatakan bahawa kujang telah ada sejak zaman Taruma Nagara (atau Kerajaan Taruma, sebuah kerajaan yang pernah berkuasa di Wilayah Jawa Barat pada abad 4 hingga 7 Masihi, salah satu Kerajaan Tertua di Nusantara).

Istilah Kujang berasal dari kata Kudihyang dengan akar kata Kudi dan Hyang. Kujang juga berasal dari kata Ujang, yang bererti manusia. Makna penuhnya, menjadi manusia yang sakti sebagaimana Prabu Siliwangi (Raja Lagenda Sunda) dan  manusia yang sempurna di hadapan Allah dan mempunyai darjat Ma’rifat yang tinggi.

Kudi diambil dari bahasa Sunda Kuno yang artinya senjata yang mempunyai kekuatan ghaib sakti, sebagai azimat dan penolak bala, misalnya untuk menghalau musuh atau menghindari bahaya atau penyakit. Senjata ini juga disimpan sebagai pusaka, yang digunakan untuk melindungi rumah dari bahaya dengan meletakkannya di dalam sebuah peti atau tempat tertentu di dalam rumah atau dengan meletakkannya di atas tempat tidur. Wallahua’lam

Dari sumber lisan yang saya perolehi di Sumedang, Jawa Barat, istilah Kujang berasal dari perkataan sunda “Kukuh Jangji”. Kukuh bermakna Setia sementara Jangji bermaksud Janji. Maka kujang adalah orang yang setia kepada janji.

Simbol dan Falsafah Kujang

Kujang merupakan senjata yang mencerminkan ketajaman dan daya fikir dalam kehidupan juga melambangkan kekuatan dan keberanian orang Sunda untuk melindungi hak dan kebenaran. Selain sebagai senjata, kujang juga dijadikan alat pertanian, perlambangan, hiasan, ataupun cendera mata.

Saya berpeluang melihat koleksi simpanan Kujang peninggalan Kerajaan Sumedang Larang ketika melawati Museum Prabu Guesang Ulun di Sumedang, Jawa Barat. Di museum itu, terdapat 30 bilah kujang dengan pelbagai bentuk.

Syukur, banyak pembukaan baru yang saya perolehi disana terutama berhubung keagungan sejarah Sunda. Dari Sumedang, telah membawa saya ke Pajajaran. Saya tak berhajat menyambung cerita travelog saya di Jawa Barat, mungkin pada tulisan yang lain. Kita kembali ke Kujang.

Bentuk dan bahagian Kujang

Sekali melihat, persis bak seorang puteri yang sedang menari dengan tubuhnya yang meliuk. Pegangan (ganja Kujang) dan sarung (kopak atu kowak) ibarat pakaian yang dipakai oleh si puteri. Sangat indah kesan kewanitaan (feminisme) yang dipamerkan pada senjata Kujang.

Papatuk (Congo) : bahagian hujung kujang yang runcing. Kegunaan untuk menoreh atau mencungkil.

Eluk (Siih) : lekuk-lekuk atau gerigi pada bahagian punggung kujang sebelah atas. Kegunaan untuk mencabik-cabik perut musuh.

Waruga : nama bilahan (badan) kujang.

Mata : lubang-lubang kecil yang terdapat pada bilahan kujang yang pada awalnya lubang- lubang itu tertutupi logam (biasanya emas atau perak) atau juga batu permata. Tetapi kebanyakan yang ditemukan hanya sisasnya berupa lubang lubang kecil. Kegunaannya sebagai lambang kedudukan status si pemakainya, paling banyak 9 mata dan paling sedikit 1 mata, malah ada pula kujang tak bermata, disebut “Kujang Buta”.

Pamor : garis-garis atau bintik-bintik pada badan kujang disebut Sulangkar atau Tutul, biasanya mengandungi racun. Kegunaannya selain untuk memperindah bilah kujangnya dan juga untuk mematikan musuh secara cepat.

Tonggong :  sisi tajam di bahagian punggung kujang, untuk mengerat juga menghiris.

Beuteung : sisi tajam di bahagian perut kujang, kegunaannya sama dengan bahagian punggungnya.

Tadah :  lengkung kecil pada bahagian bawah perut kujang, kegunaanya untuk menangkis dan melintir senjata musuh agar terpental dari genggaman.

Paksi :  bahagian ekor kujang yang tirus untuk dimasukkan ke dalam gagang kujang.

Combong : lubang pada gagang kujang, untuk mewadahi paksi (ekor kujang).

Selut : cincin pada hujung atas gagang kujang, gunanya untuk memperkukuh cengkaman gagang kujang pada ekor (paksi).

Ganja (landéan) :  nama khas gagang (tangkai) kujang.

Kowak (Kopak) :  nama khas sarung kujang.

Dari bentuk yang tersebut, saya suka memetik kata-kata pengkaji Kujang iaitu Aris Kurniawan. Beliau menulis dalam kajiannya yang berjudul Kajian Historis dan Filosofis Kujang,

“kujang adalah manifestasi manusia sebagai perwujudan alam semesta yang paling sempurna. Kujang merupakan nilai filosofis ajaran atau ageman ketuhanan tentang asal usul semesta yang dijadikan dasar Nagara Karta Gama atau negara yang dilandasi nilai-nilai luhur agama”.

Menurut Sumardjo, J. pula dalam tulisan beliau Pendekatan Budaya Atas Seni Rupa Tradisi Budaya Etnik Indonesia dalam Metodologi Penelitian Seni),

“Penamaan manuk (burung) sebagai lambang kedaulatan negara kemudian dipersonifikasikan (digambarkan) atau disilibkeun ke dalam bentuk burung, dan manuk merupakan alasan atau latar belakang perupaan saja. Simbol-simbol itu cenderung “abstrak” jauh dari memesis , tetapi pada pola dan struktur rasional dan empiriknya (pemerhatian)”.

Kedua-dua petikan kata di atas saya kekalkan dalam bahasa melayu Indonesia tanpa alih ke bahasa melayu style Malaysia bagi mengekalkan keaslian. Moga difahami ya.

Kategori Kujang

Apabila diteliti dari BENTUK DAN JENIS kujang, kujang mempunyai beberapa nama atau kategori. Ia seperti berikut :

1. Kujang Ciung (kujang yang bentuknya menyerupai burung ciung)

2. Kujang Jago (kujang yang bentuknya menyerupai ayam jago)

3. Kujang Kuntul (kujang yang bentuknya menyerupai burung kuntul)

4. Kujang Bangkong (kujang yang bentuknya menyerupai bangkong (kodok)

5. Kujang Naga (kujang yang bentuknya menyerupai ular naga)

6. Kujang Badak (kujang yang bentuknya menyerupai badak)

7. Kudi (pakarang dengan bentuk yang menyerupai kujang namun agak “kurus”).

Sekiranya dilihat dari SUDUT FUNGSI kujang, kujang boleh dibahagikan menjadi beberapa jenis, iaitu:

(1) kujang sebagai pusaka (lambang keagungan seorang raja atau pejabat kerajaan)

(2) kujang sebagai pakarang (kujang yang berfungsi sebagai senjata untuk berperang)

(3) kujang sebagai pangarak (alat upacara)

(4) kujang pamangkas (kujang yang berfungsi sebagai alat dalam pertanian untuk memangkas, dan menebang tanaman).

Kujang dan Status Sosial Pemakai

Seperti Keris yang dipakai berdasarkan status sosial pemilik dalam masyarakat dengan melihat pada bilangan LUK keris, Kujang juga demikian. Cumanya status pemilik atau pemakai kujang ditilik pada bilangan MATA KUJANG. Pada zaman Pajajaran, Kujang dipakai berdasarkan status sosial seseorang dalam masyarakat seperti Raja, Putera Mahkota dan lainya yang mana jenis, bahan, bentuk pembuatannya tidak sama.

Apakah ia mata kujang? mata kujang ialah lubang-lubang kecil yang terdapat pada bilahan kujang yang pada awalnya lubang – lubang itu ditutupi logam (biasanya emas atau perak) atau juga batu permata. Semakin tinggi status sosial seseorang, semakin banyak jumlah mata pada kujang. Status bilangan mata, nama serta pangkat sosial seperti berikut :
1. Lubang mata 1 digelar Mandala Kasungka. Adakalanya dipanggil ngaherang. Pemegangnya adalah Guru Tangtu Agama.

2. Lubang mata 2 digelar Mandala permana. Adakalanya dipanggil lumenggang. Pemegangnya.

3. Lubang mata 3 digelar Mandala Karma. Adakalanya dipanggil gumulung. Pemegangnya adalah para puun.

4. Lubang mata 4 digelar Mandala Rasa. Adakalanya dipanggil gumelar. Biasa disebut wesi kuning. Pemegang adalah para puteri menak Keraton.

5. Lubang mata 5 digelar Mandala Seba. Adakalnya dipanggil mangrupa. Pemegangnya adalah Bupati, Geurang Serat, Geurang Puun.

6. Lubang mata 6 digelar Mandala Suda. Adakalanya dipanggil usik.

7. Lubang mata 7 digelar malik Mandala Jati. Adakalanya dipanggil malik. Pemegangnya adalah Prabu Anom, Mantri Dangka dan Pandita.

8. Lubang mata 8 digelar Mandala Sama. Adakalanya dipanggil ngajadi

9. Lubang mata 9 digelar Mandala Agung. Adakalanya dipanggil medal. Pemegangnya adalah Raja.

10. Lubang mata 10 digelar atau kembali 0 digelar nunggal, suwung.

“Mandala bermaksud dunia atau alam yang akan ditempuhi manusia.”

Bukan sahaja bilangan mata kujang menjadi faktor status sosial seseorang akan tetapi termasuk juga bentuk atau jenis Kujang. Ia seperti tersebut :

1. Kujang Ciung mata-9: hanya dipakai khusus oleh Raja.

2. Kujang Ciung mata-7: dipakai oleh Mantri Dangka dan Prabu Anom.

3. Kujang Ciung mata-5: dipakai oleh Girang Seurat, Bupati Pamingkis, dan para Bupati Pakuan

4. Kujang Jago: dipakai oleh Balapati, para Lulugu, dan Sambilan.

5. Kujang Kuntul: dipakai oleh para Patih (Patih Puri, Patih Taman, Patih Tangtu Patih Jaba, dan Patih Palaju), juga digunakan oleh para Mantri (Mantri Majeuti, Mantri Paséban, Mantri Layar, Mantri Karang, dan Mantri Jero).

6. Kujang Bangkong: dipakai oleh Guru Sekar, Guru Tangtu, Guru Alas, Guru Cucuk.

7. Kujang Naga: dipakai oleh para Kanduru, para Jaro, Jaro Awara, Tangtu, Jaro Gambangan.

8. Kujang Badak: dipakai oleh para Pangwereg, para Pamatang, para Palongok, para Palayang, para Pangwelah, para Bareusan, parajurit, Paratulup, Sarawarsa, para Kokolot.

KOSA KATA : Mantri Dangka (Perdana Menteri) , Prabu Anom (Raja Muda), Patih (Wakil Raja) Mantri (Pembantu Raja), Guru Sekar (Guru Vokal), Guru Tangtu (Orang yang mempunyai kebijaksanaan yang dirujuk untuk membuat keputusan melibat adat), Guru Alas (Pembimbing atau pemelihara hutan), Kanduru (Ketua Wilayah – seperti Kabupaten), Jaro (Ketua desa), Jaro Awara (Ketua pendekar), Bareusan (Pasukan khusus pajajaran), Kokolot (orang tua – sesepuh), Pakuwon : tempat tinggal ketua desa.
Alhamdulillah, dengan pertolongan sahabat yang bekerja di Muzium Prabu Guengsan Ulung, Sumedang, sebahagian istilah-sitilah jawatan di atas dapat diterjemahkan. Mohon maaf jika sebahagian tidak dapat dialih rumikan kerana menurut sahabat saya disana, sebahagian perkataan itu dari bahasa Sunda Buhun Baduy (Kanekes).

Saya teruskan kekalkan istilah-istilah jawatan di atas, ala kulli hal, moga mesejnya sampai yakni bilangan mata menunjukkan ketinggian status sosial seseorang.

Pusaka Kujang Yang Sakral

Bagi rakyat Jawa Barat, Kujang diyakini merupakan pusaka sakti dan kebanggaan Raja Pajajaran Prabu Siliwangi. Senjata Kujang yang di miliki kerajaan Pajajaran tersebut diberi nama Bayu Geni Ati dan Wira Geni, kedua kujang milik Prabu Siliwangi itu ibarat kembar dan sepasang yang tidak dapat dipisahkan.

Kedua-dua  nama Kujang tersebut mempunyai maksud disebaliknya. Baik, kita perhalusi satu persatu:

Kujang Pertama “BAYU GENI ATI” makna yang terkandung di dalamnya adalah :

“Bayu” berarti angin yang bererti pula memberikan kesejukan, ketenangan dan kedamaian, Bayu juga berkonsepkan kebaikan dan kesucian.

“Geni” bererti api, sesuai dengan namanya Geni atau api bersifat panas, berani, nafsu amarah yang bertemakan keburukan.

“Ati” bererti hati. Hati kita tempat terpancarnya kebaikan dan keburukan, kebenaran dan kesalahan serta kedamaian.

Kujang Kedua “WIRA GENI” makna yang terkandung di dalamnya adalah :

“Wira” bererti Waspada atau kewaspadaan yang menjadi pengimbang dan pengawal dari kedua nilai yang bertentangan antara baik dan buruk, benar dan salah yang bersumber dari pancaran hati.

“Geni” dalam hati ini cenderung bersifat berani.

Kesimpulan

Menurut pengkaji Kujang, Aris Kurniawan dalam kajian beliau, Kajian Historis dan Filosofis Kujang, Secara umum, kujang mempunyai pengertian sebagai pusaka yang mempunyai nilai estetika yang bermakna filosofis dan simbolis budaya Sunda. Di mana nilai dan makna tersebut mempunyai kekuatan tertentu bersifat mistis yang berasal dari Hyang Tunggal. Sebagai sebuah wesi aji atau pusaka sejak dahulu hingga saat ini kujang menempati satu posisi yang sangat khusus dalam masyarakat Sunda.

Beliau juga menyebut, kujang merupakan karya budaya tradisi Sunda maka untuk menerjemahkannya harus menggunakan berbagai disiplin ilmu yang berasal dari tradisi budaya Sunda.

Hendaklah diketahui bahawa kebudayaan adalah proses yang sangat panjang hingga terlahir karya yang diwarisi secara turun temurun. Ia bukan dibina dalam sehari. Lingkungan yang berbeza melahirkan budaya yang berbeza, maka demikian Kujang lahir dari latar belakang budaya dan sejarah pembentuknya iaitu kebudayaan Sunda itu sendiri. Kujang mempunyai bentuk yang sederhana namun memiliki nilai yang luhur. Kujang adalah cerminan budaya, pola, pemikiran, spiritual masyarakat Sunda. Sebagai Jadi diri, kewujudan kujang sangat dekat dan melekat dalam masyarakat Sunda Jawa Barat.

Akhir kata, Kujang yang dimiliki suku Sunda ini menjadi salah satu kekayaan yang dimiliki oleh bangsa Indonesia atau Nusantara itu sendiri yang wajib dipelihara bukan sahaja fizikalnya akan tetapi termasuk nilai seni, sejarah dan spiritual yang melingkarinya.

Sekian,

Angah Sunan

Sumber Rujukan :


14 Ogos 1945: Hari Terpanjang Dalam Sejarah Jepun

14 Ogos 1945 digelar sebagai “Hari Terpanjang Dalam Sejarah Jepun” (日本のいちばん長い日 / Nihon no Ichiban Nagai Hi). Itu merupakan hari yang paling berat, paling azab bagi orang Jepun.

Mereka terpaksa menanggung sesuatu yang tidak mampu untuk ditanggung, iaitu menyerah kalah dalam Perang Dunia Kedua (WW2).

Pada 10:30 pagi Maharaja Hirohito memanggil kabinetnya untuk bermesyuarat. Mesyuarat memutuskan supaya Jepun menyerah diri kepada pakatan Allies (US, Soviet Union, China). Hirohito menitahkan sebuah rakaman ucapan baginda disiarkan melalui radio untuk memaklumkan semua rakyat Jepun tentang keputusan tersebut.

Ramai di kalangan tentera Jepun enggan menerima kenyataan. Mereka merancang untuk menguasai istana dan merampas rakaman suara Hirohito. Pemberontakan yang dikenali sebagai “Kyūjō Jiken” (宮城事件) gagal dan para pemberontak membunuh diri.

Pada keesokan hari (15 Ogos 1945), rakaman suara Hirohito disiarkan pada 12:00 tengahari. Rakyat Jepun menangis-nangis dengar ucapan maharaja (seperti dalam gambar ini yang diambil depan kuil Yasukuni). Ramai anggota tentera membunuh diri secara “harakiri” (memotong perut), termasuk Korechika Anami, Menteri Peperangan.

Selalu orang anggap semangat perang askar Jepun berpunca daripada taat setia mereka terhadap maharaja. Kalau begitu, kenapa ada yang sanggup derhaka terhadap maharaja untuk tidak menyerah kalah?

Setahun selepas tamatnya WW2, seorang sarjana bernama Ruth Benedict telah menerbitkan buku berjudul “Chrysanthemum and the Sword” yang cuba menerangkan sifat bangsa Jepun yang menyumbang kepada tindakan ekstrim mereka.

Benedict menyifatkan Jepun sebagai sebuah “shame society” di mana kesedaran malu atau “haji” (恥) mendominasi psikologi orang Jepun.

Dalam masyarakat sebegini, nilai diri dan kehormatan seseorang diukur melalui pandangan masyarakat. Sekali kehormatan tercalar, ia tak dapat dipulihkan lagi. Tiada konsep taubat (“repentance”) dan kafarah dosa (“atonement”) seperti dalam “guilt society” yang menganut agama Islam, Kristian dan Yahudi.

Teori Benedict bukanlah maksum dan telah dipertikaikan oleh ramai sarjana, namun ia sedikit sebanyak membantu memahami psikologi masyarakat Jepun.

Di Jepun, ketakutan terhadap malu melebihi sayang terhadap darah daging sendiri. Ada budaya “kandō” (勘当) di mana ibu bapa akan memutuskan hubungan (disown) dengan anak yang membuat kesalahan yang mendatangkan malu kepada keluarga.

Ketakutan terhadap malu ini membentuk disiplin orang Jepun yang takut untuk buat salah dan takut melanggar peraturan. Pada masa yang sama ia juga jadi pembakar semangat kepada orang Jepun untuk buat yang terbaik agar tidak jadi malu.

Hirohito tahu rakyatnya tak sanggup menanggung malu sebagai pihak yang kalah dalam perang, maka dalam ucapan baginda, Hirohito tidak sesekali menyebut perkataan “menyerah kalah” dan menyeru rakyatnya agar “enduring the unendurable and suffering what is insufferable” (堪え難きを堪え, 忍び難きを忍んで / tae-gataki o tae, shinobi-gataki o shinobi), sabar menanggung malu serta berusaha untuk mengembalikan kehormatan Jepun.

Itu menjadi asbab Jepun muncul semula sebagai kuasa besar. 23 tahun kemudian (1968), Jepun menjadi ekonomi kedua besar selepas US dan sekali lagi mengancam kedudukan US.

Ironinya, etika kerja orang Asia Timur adalah hasil daripada perasaan negatif: Korea dimotivasi oleh perasaan “han” (dendam) sementara orang Jepun dimotivasi oleh “haji” (malu). Ini adalah aspek yang perlu kita teliti sebelum nak “meniru” budaya kerja Jepun dan Korea.

Bacaan lanjut:

The Pacific War Research Society, Japan’s Longest Day (1968) – diadaptasi sebagai filem pada tahun 1967 dan 2015

Ruth Benedict, The Chrysanthemum and the Sword: Pattern of Japanese Culture (1946)


10 Empayar Islam Terkuat Dalam Sejarah

Artikel ini di tulis berdasarkan pelbagai sumber dan beberapa pandangan peribadi penulis yang di rasakan logik dan sesuai berdasarkan fakta sejarah.Pengenalan

Dalam tamadun manusia, tamadun bermula daripada lahirnya sistem pemerintahan yang sistematik, disertai dengan bahasa yang digunakan, kawasan pentadbiran, pemerintahan, dan rakyat. Tamadun akan berkembang berdasarkan garis masa dan pelbagai ciptaan sains dan teknologi bagi mengukuhkan lagi sesebuah tamadun. Seperti yang kita sedia maklum, dalam sejarah, terdapat beberapa aliran tamadun.

Bagi pandangan penulis, kita boleh pisahkan tamadun berdasarkan zaman. Tamadun Mesir Purba, Indus, Huang He, dan Mesopotamia merupakan antara tamadun terawal dunia. Selepas itu lahirnya tamadun Greek, Rom, India (evolusi daripada Indus), Cina (evolusi daripada Huang He), Jepun, Korea. Kemudian Tamadun Islam, puak-puak gasar Eropah mula mencipta tamadun, tamadun Melayu, Sahara-Afrika, Mesoamerika dan lain-lain. Kemudian lahirnya tamadun Barat yang kekal hingga sekarang.

Dalam Tamadun Islam, umat Islam telah mencipta pelbagai kerajaan yang pernah menggoncangkan dunia, menggerunkan musuh, membuatkan musuh tak keruan. Di bawah, penulis senaraikan 10 kerajaan atau empayar Islam yang pernah menggemparkan dunia. Senarai tersebut hanyalah pandangan peribadi penulis, sesiapa sahaja boleh bersetuju atau tidak bersetuju.

10. Dinasti Umayyah Kordoba (756-1031)

Dinasti Umayyah Kordoba merupakan sinambungan daripada Dinasti Umayyah Damsyik yang jatuh di tangan kaum Bani Abbas semasa Revolusi Abbasiyyah pimpinan Abu Abbas al-Saffah dan Abu Muslim al-Khurasani. Waris keturunan Bani Umayyah iaitu Abdul Rahman ad-Dakhil sempat melarikan diri ke Sepanyol (dulu dikenali sebagai al-Andalus) melalui jarak perjalanan ribuan kilometer merentasi padang pasir, dan pelbagai rintangan dan onak duri yang di tempuh oleh baginda. Baginda di terima oleh penduduk Andalus dan menabalkan baginda sebagai pemimpin di sana. Baginda memakai gelaran Amir kerana menghormati khalifah di Tanah Arab walaupun bani Abbas bertindak kejam ke atas keluarga baginda.

Dinasti Umayyah Kordoba terbahagi kepada dua peringkat iaitu yang pertama ialah Amiriyyah Kordoba (756-929), yang kedua ialah Khilafah Kordoba (929-1031). Dinasti Umayyah Kordoba terkenal dengan sumbangan dalam ilmu pengetahuan yang disalurkan kepada dunia Barat. Kerajaan ini juga berjaya mengekang pelbagai asakan daripada puak Kristian dari utara.

9. Kesultanan Turki Mamluk, Mesir (1250-1517)

Kesultanan Turki Mamluk Mesir juga dikenali sebagai Negeri Turki, dan Negeri Jarakasiyyah kerana di perintah oleh puak Turki yang kebanyakannya dari puak Turki Kipchak berhijrah ke bumi Mesir sejak zaman Kesultanan Ayyubiyyah. Mereka asalnya hanyalah hamba yang dibeli oleh pemerintah untuk dijadikan tentera kerana bangsa Turki terkenal dengan sifat keberanian dan kepahlawanan. Mereka di beri jawatan penting dalam pentadbiran kerajaan Ayyubiyyah. Menjelang kejatuhan Kesultanan Ayyubiyyah, puak Turki mula berkuasa dalam kerajaan Mesir. Shajar Ad Durr isteri sultan Mesir ketika itu iaitu Sultan as-Salih merupakan orang Turki dan beliau merupakan sultan (sultana) pertama Kesultanan Turki Mamluk selepas pembunuhan Sultan Turanshah (Sultan Ayyubiyyah) yang dipelopori oleh puak Turki. Selepas itu, Shajar berkahwin dengan puak Turki Mamluk iaitu Izzudin Aybak, dan Izzudin menjadi Sultan Mesir yang kedua menggantikan Shajar.

Kesultanan Turki Mamluk terkenal selepas kemenangan ke atas Mongol dalam Pertempuran Ain Jalut pada tahun 1260 pimpinan Sultan Saifuddin Qutuz yang berjaya membunuh orang kanan Hulagu Khan iaitu Kitbuga. Faktor utama kekalahan Mongol dalam pertempuran tersebut ialah kerana ramai tentera Mongol termasuk Hulagu Khan pulang ke Mongolia berikutan kematian Mongke the Great Khan. Selepas kemenangan dalam Pertempuran Ain Jalut, berlaku pembunuhan ke atas Sultan Saifuddin yang di percayai didalangi oleh Az-zahir Baybars. Semasa pemerintahan Sultan Az-zahir Baybars, empayar Turki Mamluk mencapai zaman kemuncak apabila berjaya menghalau Mongol dan tentera Salib keluar dari bumi Sham dalam beberapa kempen ketenteraan dengan strategi perangnya yang hebat terutamanya dalam Pertempuran Elbistan menentang Empayar Mongol Ilkhan. Empayar Turki Mamluk kekal sebagai kuasa terulung di Utara Afrika dan Sham sehingga di kuasai oleh Empayar Turki Uthmaniyyah pada tahun 1517.

9. Empayar Parsi Dinasti Safawiyyah (1501-1736)

Parsi, merupakan nama yang cukup sinonim dengan kewujudan empayar-empayar gergasi masa silam. Bermula dengan empayar raksasa Dinasti Akaemeni (Hakshamanis), kemudian di ratah oleh Alexander the Great, kemudian Dinasti Salukiyyun (Seleucid), Ashkaniyyan (Parthia), dan Sasaniyyah yg di kenali sebagai Neo-Persian Empire, kemudian di takluk oleh tentera Islam. Sejak di takluk sepenuhnya oleh umat Islam pada tahun 651, tanah Parsi mengambil masa yang lama untuk membina semula empayar identiti Parsi yang hebat macam dahulu, sehingga lahirnya tokoh yang bernama Abu al-Ismail bin Shaikh Haydar yang lebih dikenali sebagai Shah Ismail I. Beliau kekal menggunakan gelaran Shahanshan yang sinonim dengan gelaran Parsi purba yang menganut agama Majusi (atau Zarathustra) yang bermaksud Raja segala Raja. Beliau merupakan seorang penganut Syiah yang berpegang teguh dengan tarekat Syiahnya yang dikenali sebagai tareqat sufi Safawiyyah, manakala ayahnya merupakan seorang Shaikh tareqat tersebut.

Fahaman sufi Safawiyyah yang berasal dari tanah Azeri pada mulanya hanyalah sebuah gerakan keagamaan yang kemudian bertukar menjadi entiti politik yang kemudian berjaya mengubah Iran sepenuhnya menjadi tanah Syiah yang kuat pegangan Syiah. Berita yang sangat menyedihkan bagi ahli sunnah wal jamaah kerana bangsa Parsi sangat terkenal dengan kehebatan dalam bidang ilmu pengetahuan, dan ramai sarjana-sarjana Islam sunnah berasal dari bangsa Parsi. Shah Ismail I dan penerus Dinasti Safawiyyah berjaya men”syiah”kan hampir semua bangsa Parsi sehingga hilangnya permata Islam sunnah yang begitu hebat yang lahirnya dari bangsa Parsi.

Shah Ismail I (yang dipercayai berbangsa Turki Azeri) berjaya menguasai tanah Parsi daripada kerajaan Turki Kara Koyunlu dan menyatukan sisa-sisa kejatuhan Empayar Mongol Timuriyyah. Empayar Safawiyyah yang dikenali sebagai “gunpowder empire” menjadi musuh utama kepada Empayar Turki Uthmaniyyah yang berfahaman sunni dan mereka saling berperang. Ketika pemerintahan Shah Abbas I the Great, Safawiyyah mencapai kemuncak kekuasaan dan berjaya mengalahkan Turki Uthmaniyyah dalam Perang Turki-Parsi 1603-1618. Empayar Safawiyyah menguasai tanah Parsi hingga digantikan oleh Nader Shah pada tahun 1736.

7. Empayar Turki Seljuk (1037-1194)

Empayar Turki Seljuk atau “Great Seljuq Empire” merupakan sebuah empayar Islam yang hebat dan kuat ketika zaman pertengahan. Di asaskan oleh Muhammad Tughril Beg Bin Mikail, seorang berbangsa Turki Oghuz dari puak Kinik. Mereka yang berasal dari Asia Tengah berhijrah ke Tanah Parsi dan bertembung dengan Kerajaan Ghaznawi.

Mereka menang dalam Pertempuran Dandanaqan menentang Empayar Ghaznawi menyebabkan kedudukan mereka semakin kuat. Mereka kemudiannya menguasai keseluruhan Tanah Parsi dan berjaya menguasai Baghdad pada tahun 1055 daripada cengkaman Kerajaan Syiah Bani Buwayh yang menguasai politik Khilafah Abbasiyyah. Semasa era Sultan Alp Arslan yang di bantu oleh menterinya yang pintar iaitu Nizam al-Mulk, mereka mara meredah sempadan empayar purba yang masih lagi wujud ketika itu iaitu Empayar Rom Timur (Byzantine).

Kemuncaknya dalam Pertempuran Manzikert 1071 menyaksikan Turki Seljuk berjaya mengalahkan angkatan tentera Rom Timur dan berjaya menangkap Maharaja Rom iaitu Romanos IV. Kecemerlangan Turki Seljuk di teruskan oleh anaknya iaitu Malik Shah I yang berjaya menguasai sebahagian kecil selatan Asia Tengah. Khalifah menggelarkan beliau sebagai “Sultan di Timur dan Barat”. Selepas kemangkatan Sultan Malik Shah I, empayar mula merosot akibat daripada kelemahan pemimpin, kekalahan yang sangat memalukan dalam Perang Seljuk-Georgia, serangan pihak luar terutamanya daripada tentera Salib, kerajaan Turki Zengi, Kurdi Ayyubi dan akhirnya jatuh ke tangan Empayar Turki Khawarizmi.

Tidak lupa juga dengan terbinanya Universiti Nizamiyyah di Baghdad, yang merupakan antara universiti terbesar di dunia ketika itu hasil sumbangan Nizam al-Mulk.

6. Empayar Mughal, India (1526-1857)

Empayar Mughal yang juga di kenali sebagai Moghul dan Gurkaniyyah. Gurkan merujuk kepada istilah yang berkaitan dengan Mongol dalam bahasa Parsi, sama seperti gelaran Tatar (gelaran selain Mughliyah) oleh bangsa Arab yang merujuk kepada Mongol (Tatar pada asalnya salah satu puak atau negeri dari bangsa Mongol, kini Tatar merujuk kepada salah satu etnik dari bangsa Turki).

Empayar ini diasaskan oleh Zahiruddin Muhammad Babur. Beliau berasal dari susur galur keturunan Timurlenk iaitu pengasas kepada Empayar Mongol Timuriyyah. Keturunan beliau sudah bercampur antara Turki-Mongol-Parsi. Empayar Mughal merupakan empayar paling berpengaruh dan terkuat di benua India. Ketika pemerintahan Maharaja Jalaluddin Akbar “the Great” (1556-1605), baginda berjaya meluaskan empayar dengan menguasai India Utara. Kecemerlangan empayar di teruskan oleh Maharaja Nurudin Jahangir, Sahabuddin Shah Jahan, dan kemuncaknya ketika pemerintahan Maharaja Mahyuddin Aurangzeb (1658-1707) yang di gelar Alamgir yang bermaksud “penakluk dunia”. Salah satu faktor kehebatan Empayar Mughal ialah teknologi “gunpowder”.

Ketika di akhir pemerintahan Maharaja Aurangzeb Alamgir iaitu pada tahun 1700, tamadun India mencapai zaman kemuncaknya dengan menguasai 90% benua India dan Afghanistan dengan penduduk mencecah 158,000,000 orang dan Keluaran Dalam Negara Kasar (KDNK) terbesar di dunia iaitu kira-kira ¼ daripada jumlah KDNK dunia lebih besar berbanding KDNK Dinasti Qing di China. Ketika era pemerintahan beliau juga, sejarawan berpendapat Empayar Mughal merupakan empayar terkuat di dunia dari segi ketenteraan, ekonomi, dan politik.

Selepas kemangkatan Maharaja Aurangzeb, empayar Mughal mengalami kejatuhan yang mendadak dan Empayar Maratha pula mengambil alih kuasa politik benua India, dan menjadi empayar terkuat di India sebelum dijajah oleh British.

5. Empayar Mongol Timuriyyah (1370-1507)Pada suatu ketika dahulu, apabila sebut sahaja perkataan “Mongol”, sudah cukup untuk membuatkan para pemerintah, menteri, pembesar, dan rakyat dalam sesebuah negeri tak tidur lena, makan tak kenyang, dan hanya memikirkan tentang kematian yang dahsyat. Begitu dahsyat penangan Mongol yang bermain di fikiran manusia yang hidup pada kurun ke-13 dahulu. Serangan pertama bangsa Mongol mengorbankan kira-kira antara 40,000,000-100,000,000 juta nyawa manusia, dan membawa wabak penyakit yang menyerang benua Eropah yang dikenali sebagai “Black Death”. Ini ialah gambaran mengenai bangsa Mongol yang pernah menguasai Asia ketika pemerintahan Genghis Khan dan keturunannya.

Tapi, menjelang akhir abad ke-14, empayar Mongol yang sememangnya sudah berpecah sejak kemangkatan Mongke the Great Khan (the Great Khan ialah gelaran kepada ketua kepada semua Khan yang ada) pada tahun 1259. Mereka mulai lemah dan berpecah belah, saling berperang sesama sendiri. Empayar Mongol yang luas dipecahkan dengan empat negeri yang utama iaitu negeri Yuan di China, negeri Chagatai Khan di Asia Tengah, negeri Ilkhan di Asia Barat dan Parsi, dan negeri Altan Ord (Golden Horde) di Rusia. Negeri Yuan pula tumbang di tangan revolusi rakyat Cina pada tahun 1367. Untuk rekod, tiga daripada empat negeri Mongol menganut Islam kecuali negeri Yuan.

Ketika keadaan Mongol yang mulai lemah, lahirnya seorang manusia yang kelak bakal mengikut jejak Genghis Khan menakluk negeri-negeri yang ada. Manusia tersebut ialah Timur, yang dikenali sebagai Amir Timurlenk yang bermaksud “Ketua Timur Si Tempang” dan di gelar jelmaan Genghis Khan yang menubuhkan Dinasti Timuriyyah. Beliau berasal daripada susur galur keturunan Borjigin daripada puak Barlas dan mempunyai kaitan keturunan daripada Genghis Khan. Sesetengah sejarawan berpendapat, susur galur keturunan beliau sudah bercampur dengan bangsa Turki. Beliau juga tidak pernah kalah dalam mana-mana pertempuran!!

Amir Timur mula berkuasa di barat wilayah Chagatai Khan, dan mula mengumpul bala tenteranya tersendiri untuk menjalankan kempen penaklukan. Sasaran beliau ialah Parsi yang ketika itu  berpecah kepada beberapa negeri kecil selepas kejatuhan Empayar Mongol Ilkhan dan dengan mudah beliau menakluk Parsi. Kemudian beliau mengalahkan angkatan tentera Altan Ord pimpinan Tokhtamysh, menakluk Kesultanan Delhi, dan menyerang bumi Sham. Sama seperti moyangnya Genghis Khan, beliau juga menjalankan kempen ketenteraan yang kejam dengan menjalankan pembunuhan beramai-ramai dan membina menara daripada tengkorak manusia. Sejarawan berpendapat, kempen ketenteraan Amir Timur memakan korban manusia kira-kira 17,000,000 nyawa atau 5% daripada penduduk dunia.

Seterusnya beliau berperang dengan Empayar Turki Uthmaniyyah pimpinan Sultan Bayezid I “Sang Halilintar” dalam Pertempuran Ankara 1402. Sebelum itu, Sultan Bayezid I juga seperti Amir Timur, iaitu seorang penakluk yang sangat di geruni di Eropah, baginda berjaya mengalahkan angkatan tentera gabungan negara-negara Eropah yang terdiri daripada Empayar Suci Rom, Perancis, England, Hungary, Croatia, Wallachia, dan negeri-negeri Itali dalam Pertempuran Nicopolis 1396. Baginda juga berjaya menguasai banyak tanah Balkan daripada kerajaan Kristian, dan negeri-negeri Turki yang lain. Ketika Pertempuran Ankara, nasib tidak menyebelahi baginda dan baginda tewas ke tangan Amir Timur yang lebih hebat dan pintar dalam taktik tipu helah yang menyebabkan tentera Uthmaniyyah keletihan akibat menempuh perjalanan yang panjang. Baginda Sultan akhirnya mangkat dalam tahanan Amir Timur, yang tiada sesiapa yang tahu apakah nasib baginda semasa dalam tahanan tersebut sehingga membawa kepada kemangkatan baginda.

Selepas berperang dengan Uthmaniyyah, beliau kembali ke Parsi selepas berita kejatuhan Baghdad ke tangan pemberontak dan berjaya menakluk semula. Kemudian beliau mara menuju ke Samarkhan dalam persediaan bersama puak Mongol yang lain untuk menakluk semula China yang ketika itu di perintah oleh Dinasti Ming. Ketika itu ramai puak Mongol Borjigin memeluk Islam untuk bersama-sama dengan beliau. Beliau meninggal dunia dalam perjalanan untuk menakluk China. Selepas kematian beliau, Empayar Mongol Timuriyyah terus lemah dan berpecah.

4. Khilafah Bani Umayyah (661-750)

Khilafah Bani Umayyah di asaskan oleh sahabat nabi iaitu Khalifah Sayyidina Muawiyyah Bin Abu Sufyan, baginda berasal dari susur galur keturunan Umayyah Bin Abd Shams iaitu dua pupu kepada datuk baginda Rasulullah s.a.w. Sejak pemerintahan Khalifah Muawiyah sistem khalifah yang sebelumnya bersifat demokrasi bertukar kepada sistem monarki.

Empayar Bani Umayyah merupakan empayar Islam terbesar dalam sejarah dunia, saiznya kira-kira 11,000,000-14,000,000 km persegi iaitu bermula dari Perancis, turun ke Semenanjung Iberia, merentas Afrika Utara, Shams, Semenanjung Tanah Arab, Tanah Parsi, menjangkau bumi India. Di sebelah utara hingga sampai ke Turkestan. Saiz yang sangat besar. Menurut rekod, tiada mana-mana empayar yang saiznya lebih besar daripada Empayar Bani Umayyah sejak terciptanya tamadun manusia hingga rekod saiz keluasan bani Umayyah dipecahkan oleh empayar Mongol pada abad ke-13 masihi. Empayar Bani Umayyah juga merupakan empayar terkuat di dunia ketika zamannya, kemajuan dari segi ekonomi, ketenteraan, falsafah, perluasan kuasa, dan kestabilan poltik.

Empayar Bani Umayyah terkenal dengan dasar perluasan kuasa sejak zaman Khalifah Muawiyah Bin Abu Sufyan. Kemudian, dasar perluasan kuasa Umayyah semakin berkembang ketika pemerintahan Khalifah Abdul Malik Bin Marwan, dan kemuncaknya ketika pemerintahan Khalifah Al-Walid bin Abdul Malik. Ketika era Khalifah Umar Bin Abdul Aziz, Empayar Bani Umayyah menjadi empayar yang sangat kaya sehingga dikatakan tiada orang miskin yang tinggal walaupun saiz empayar yang sangat besar dan penduduk yang ramai iaitu kira-kira 60 juta orang atau merangkumi kira-kira 29% penduduk dunia!!. Selepas kewafatan Khalifah Umar Abdul Aziz, empayar Bani Umayyah mulai lemah dan berlaku pemberontakan dalaman akibat sikap khalifah yang lemah dan diskriminasi terhadap bangsa bukan arab.

Akibatnya, berlaku pelbagai revolusi, antaranya ialah Revolusi Syiah dan revolusi dari bangsa Berber di Afrika Utara dan berjaya membebaskan diri daripada pemerintahan pusat. Kemuncaknya ialah Revolusi Abbasiyyah yang merupakan revolusi besar-besaran yang di pelopori oleh seorang berbangsa Parsi iaitu Abu Muslim al-Khurasani bersama-sama dengan puak Syiah, dan keturunan Bani Abbas seperti Abu al-Abbas as-Safah yang akhirnya berjaya menumbangkan Khilafah Bani Umayyah pada tahun 750 selepas kemenangan pemberontak dalam Pertempuran Sungai Zab.

3. Khilafah Bani Abbasiyyah (750-1258, 1261-1517)

Kemenangan puak revolusi dalam Pertempuran Sungai Zab 750 menandakan berlakunya peralihan kuasa daripada Khilafah Bani Umayyah kepada Khilafah Bani Abbasiyyah. Khalifah pertama Bani Abbasiyyah ialah Abdullah Bin Muhammad, baginda di gelar Abu al-Abbas as-Saffah kerana baginda berasal daripada keturunan al-Abbas, manakala as-Saffah bermaksud penumpah darah kerana polisi baginda yang bersifat kejam terhadap keluarga Bani Umayyah. Nama “Abbasiyyah” di ambil bersempena nama bapa saudara Nabi Muhammad s.a.w iaitu al-Abbas bin Abd Muttalib yang merupakan keturunan kepada Dinasti Bani Abbasiyyah. Menurut ahli sejarah, pendiri sebenar Khilafah Bani Abbasiyyah ialah Khalifah Abu Jaafar Abdullah al-Mansur yang menubuhkan bandar Baghdad dan Madinat as-Salam yang terletak di dalam Kota Baghdad.

Khilafah Abbasiyyah terbahagi kepada dua zaman iaitu zaman pertama berpusat di Baghdad dari tahun 750 hingga 1258, zaman kedua ialah khilafah berpusat di Kaherah dari tahun 1261 hingga 1517.

Pada zaman pertama iaitu di Baghdad merupakan empayar sebenar Abbasiyyah. Kegemilangan Abbasiyyah cemerlang dalam ilmu pengetahuan darisegi sains, teknologi, hadith, kelahiran ulama-ulama Islam, dan mazhab-mazhab ahli sunnah wal jamaah. Zaman Abbasiyyah juga merupakan Zaman Keemasan Islam (Islamic Golden Age) kerana perkembangan ilmu pengetahuan yang berpusat di Baghdad dengan lahirnya saintis-saintis Islam yang mengubah tamadun dunia ke arah kecemerlangan ilmu pengetahuan. Antara khalifah Abbasiyyah yang terkenal ialah Khalifah Harun ar-Rasyid, Abu al-Abbas Abdullah al-Makmun,dan Jaafar al-Mutawakkil.

Selepas kemangkatan Khalifah al-Mutawakkil pada tahun 861, Empayar Abbasiyyah mulai lemah dan banyak wilayah-wilayah autonomi berjaya membebaskan diri daripada pemerintah khalifah. Saiz empayar semakin mengecil hingga berkuasa ke atas Baghdad dan kawasan Mesopotamia sahaja. Pada tahun 945, Khilafah Abbasiyyah ditakluk dan menjadi negeri naungan kepada Kerajaan Parsi Bani Buwayh yang berfahaman Syiah. Seterusnya pada tahun 1055, Khilafah Abbasiyyah menjadi negeri naungan kepada Empayar Turki Seljuk hingga tahun 1157 apabila Khalifah al-Muqtafi berjaya membebaskan Baghdad daripada pengaruh Turki Seljuk. Sejak tahun 1157, Khilafah Abbasiyyah berjaya menjadi negeri yang merdeka daripada mana-mana pengaruh hingga kejatuhan Baghdad pada tahun 1258 ke tangan bangsa Mongol pimpinan Hulagu Khan.

Selepas kejatuhan Baghdad ke tangan Mongol, pewaris Bani Abbasiyyah iaitu Abu al-Qasim Ahmad al-Mustansir berjaya melarikan diri ke Mesir yang ketika itu di bawah pemerintahan Sultan az-Zahir Baybars, sultan Kerajaan Turki Mamluk. Sultan Baybars mengembalikan semula sistem khilafah di Mesir dengan melantik Abu al-Qasim Ahmad al-Mustansir sebagai khalifah dari keturunan Bani Abbasiyyah di Mesir. Khalifah tidak berkuasa ke atas politik, hanya berkuasa ke atas agama sahaja, manakala Sultan berkuasa dalam hal ehwal politik, negara, dan lain-lain. Khilafah Abbasiyyah di Mesir yang di bawah pengaruh Kesultanan Turki Seljuk bertahan hingga tahun 1517 apabila Mesir di takluk oleh Empayar Turki Uthmaniyyah. Maka berakhirnya Khilafah Bani Abbasiyyah yang berlangsung selama 764 tahun.

2. Kesultanan Turki Uthmaniyyah (1299-1922/1924)

Kesultanan Turki Uthmaniyyah merupakan antara empayar yang terhebat dalam sejarah dunia dan digeruni pada abad ke-15 hingga 17 masihi. Empayar Turki Uthmaniyyah menguasai Laut Mediterranean, Afrika Utara, Balkan, Anatolia, Crimea, Sham, dan Hejaz. Empayar Turki Uthmaniyyah di tubuhkan oleh Uthman bin Ertughrul pada tahun 1299 di wilayah Anatolia. Uthman berasal dari susur galur Empayar Turki Seljuk dan Kesultanan Rom Seljuk yang berpecah menjadi neger-negeri kecil yang di panggil beylik.

Wilayah kekuasaan Uthmaniyyah pada asalnya hanyalah sebuah negeri kecil atau beylik, kemudian berkembang menjadi empayar yang besar dan di geruni negeri-negeri jiran. Perkembangan Uthmaniyyah bermula ketika era Sultan Murad I dan Bayezid I yang berjaya meluaskan empayar ke daratan Eropah. Pada tahun 1371, berlaku Pertempuran Maritsa antara Uthmaniyyah dengan Serbia menyaksikan keajaiban berlaku apabila tentera Uthmaniyyah yang hanya berjumlah 800 orang menang ke atas Serbia yang berjumlah antara 20,000 hingga 70,000 orang.

Kedudukan Uthmaniyyah semakin kuat selepas kemenangan bergaya dalam Pertempuran Nicopolis 1396, dan menaklukan Kota Konstantinopal oleh Sultan Muhammad al-Fatih pada tahun 1453. Sultan Muhammad al-Fatih yang di gelar “sang penakluk” oleh orang Barat berjaya menguasai banyak tanah Balkan dan Crimea. Baginda juga berjaya menundukkan Vlad II Dracula “the Impaler”. Dracula merupakan antara tokoh kejam dan penuh misteri yang merupakan pemerintah negeri Wallachia dan istananya di Transylvania. Adiknya Radu the Handsome memeluk Islam dan memerangi abangnya yang kejam.

Kemudian, ketika era Sultan Selim I “the strong” (1512-1520), empayar Turki Uthmaniyyah melebarkan jajahan takluknya ke Timur Tengah dan Afrika Utara. Pada 1517, baginda berjaya menakluk Mesir dan menumbangkan Kesultanan Turki Mamluk dan Khilafah Abbasiyyah. Gelaran khalifah yang sebelum ini dipegang oleh Bani Abbasiyyah di serahkan kepada Sultan Salim dan Sultan Salim menjadi khalifah pertama Turki Uthmaniyyah. Selepas kemangkatan Sultan Selim, tempat di ambil alih oleh Sultan Suleiman al-Qanuni (di Barat di kenali sebagai “the Magnificent”) yang memerintah antara 1520 hingga 1566.

Zaman pemerintahan baginda di kenali sebagai Zaman Keemasan Uthmaniyyah “Ottoman Golden Age”. Zaman pemerintahan baginda banyak kempen ketenteraan melawan kerajaan-kerajaan Eropah seperti Pertempuran Mohacs 1526, dan kelahiran laksamana laut terunggul Uthmaniyyah iaitu Hayruddin Barbarossa yang menang menentang gabungan kuasa-kuasa Eropah dalam Pertempuran Laut Preveza tahun 1538. Pada peringkat awal Perang Uthmaniyyah-Habsburg 1526-1791, Uthmaniyyah banyak memenangi pertempuran menentang gabungan kuasa-kuasa besar Eropah seperti Empayar Suci Rom, Empayar Sepanyol, Empayar Rusia, Portugis, Polish-Lithuania, Austria, Hungary, Bohemia, dan negeri-negeri Itali.

Menjelang akhir abad ke-17, empayar Turki Uthmaniyyah mulai lemah sejak kegagalan menakluk Vienna pada tahun 1683 dalam Perang Besar Turki 1683-1699 menyaksikan banyak wilayah jajahan Turki Uthmaniyyah jatuh ke tangan kuasa Eropah. Pada abad ke-18, negara-negara Eropah mulai berkembang dengan Revolusi Perindustrian, manakala Turki Uthmaniyyah pula tidak berkembang dan ketinggalan jauh di belakang kuasa-kuasa Eropah terutamanya British, Rusia, dan Perancis.

Hingga orang Barat menggelar Turki Uthmaniyyah sebagai “orang sakit Eropah” kerana begitu lemah hingga banyak negeri-negeri balkan dan Greece berjaya merdeka dari Uthmaniyyah. Greece yang dahulunya merupakan negara jajahan Uthmaniyyah pula menjajah Turki semasa Perang Dunia Pertama. Kekalahan Turki Uthmaniyyah dalam Perang Dunia Pertama membawa kepada berlakunya Perang Kemerdekaan Turki yang diketuai oleh Mustafa Kemal Ataturk menyebabkan berakhirnya institusi kesultanan pada tahun 1922. Pada tahun 1924, instituti khalifah pula di mansuhkan.

1. Khulafa Ar-rasyidin (632-661)Khulafa Ar-rasyidin ialah pemerintahan oleh empat orang khalifah selepas kewafatan junjungan besar Nabi Muhammad s.a.w pada tahun 632 masihi. Empat orang khalifah tersebut ialah Abu Bakar as-Siddiq, Umar bin al-Khattab, Uthman bin Affan, dan Ali bin Abi Talib. Keempat orang khalifah tersebut merupakan sahabat nabi yang terdekat dan dijanjikan syurga.

Sistem penggantian dalam Khulafa ar-Rasyidin bersifat demokrasi iaitu secara wasiat, lantikan, persetujuan orang ramai, dan undian. Zaman Khulafa ar-Rasyidin juga terkenal dengan tumbangnya dua empayar gergasi dunia iaitu Empayar Rom Timur (Byzantine) dan Empayar Parsi Sasaniyyah.

Khulafa ar-Rasyidin memiliki ramai panglima perang yang hebat, antaranya ialah Khalid al-Walid dan Saad bin Abi Waqqas. Khalid al-Walid biasanya tersenai dalam mana-mana artikel mengenai komander perang terhebat dalam sejarah dunia. Beliau tidak pernah kalah dalam lebih seratus peperangan.

Semasa zaman Rasulullah lagi, Empayar Rom dan Parsi sudah berperang, perang tersebut dikenali Perang Rom-Parsi 602-628. Dalam perang Rom-Parsi, pada peringkat awal Empayar Parsi pimpinan Shahanshah Kisra II (atau Khosrow II) berjaya menakluk banyak tanah Rom. Kemudian semasa pemerintahan Maharaja Rom Heraclius pada tahun 610, baginda melancarkan serangan balas melawan Parsi dan akhirnya Parsi mengalami kekalahan pada tahun 628, dan Shahanshah Kisra II dipaksa turun takhta digantikan oleh anaknya Kavadh II.

Selepas tamat peperangan, berlaku kebangkitan umat Islam semasa pemerintahan Khulafa ar-Rasyidin. Ketika itu, Khulafa ar-Rasyidin ibarat hanya seekor semut kecil yang serba kekurangan hanya berbekalkan iman dan jihad, sedang berhadapan dengan dua ekor gergasi yang serba lengkap darisegi peralatan tentera. Umat Islam mula bertembung dengan Empayar Rom pada tahun 629 dalam Pertempuran Mu’tah (masih lagi di zaman Rasulullah s.a.w), dengan Parsi pada tahun 633 dalam Pertempuran Rantai. Kemudian satu persatu wilayah Rom dan Parsi berjaya di tawan oleh umat Islam. Antara peperangan yang hebat ialah Pertempuran Yarmouk, Firaz (kedua-duanya di ketuai oleh Khalid al-Walid), dan Pertempuran al-Qadisiyah yang diketuai oleh Saad bin Abi Waqqas.

Dalam Pertempuran Firaz tahun 634, tentera Islam pimpinan Khalid al-Walid hanya berjumlah 15,000 mampu mengalahkan ratusan ribu tentera gabungan Rom, Parsi, dan Arab Kristian pimpinan Hormozd. Kemudian, pada bulan Ogos 636, berlaku Pertempuran Yarmouk yang disifatkan oleh sejarawan antara pertempuran ajaib di dunia dengan kehebatan Khalid al-Walid sebagai panglima perang. Tentera muslim yang berjumlah kira-kira 20,000 orang mampu mengalahkan 150,000 tentera Rom pimpinan Theodore Trithyrius. Ada pendapat mengatakan tentera muslim 40,000 mengalahkan 250,000 tentera Rom. Theodore terbunuh dalam pertempuran tersebut. Maharaja Rom Heraclius pernah berkata sebelum baginda pulang ke Konstantinopal.

“Selamat tinggal, selamat tinggal selama-lamanya Syria, tanah yang indah bagiku. Kau adalah musuhku sekarang. Salam sejahtera ke atas kamu.”

Seterusnya, dalam pertempuran menentang Empayar Parsi, Pertempuran al-Qadisiyyah merupakan pertempuran besar-besaran menentang Empayar Parsi pada bulan November 636 menyaksikan kemenangan menakjubkan tentera Islam pimpinan Saad bin Abi Waqqas yang berjumlah 30,000-40,000 menentang 200,000 tentera Parsi pimpinan Rostam Farrokhzad. Rostam juga terbunuh dalam pertempuran tersebut.

Selepas pertempuran tersebut, tentera Islam mara ke Tanah Parsi dan berjaya menumbangkan Empayar Parsi Dinasti Sasaniyyah dengan kematian Shahanshahnya yang terakhir iaitu Yazdegerd III pada tahun 651. Di sebelah Barat pula, tentera Muslim terus mara dan menakluk banyak wilayah Rom hingga ke tanah Berber.

Selepas berlaku ketidakstabilan politik Khulafa ar-Rasyidin ketika di akhir pemerintahan Sayyidan Uthman dan Ali hingga membawa kepada berakhirnya Khulafa ar-Rasyidin, penaklukan ke atas Rom di teruskan oleh Khilafah Bani Umayyah, Abbasiyyah, Seljuk, dan akhirnya berjaya di tawan sepenuhnya oleh Sultan Muhammad al-Fatih dari Empayar Turki Uthmaniyyah pada tahun 1453.

RUJUKANAzizur Rahman, Syed (2001). The Story of Islamic Spain. Goodword Books. p. 129. ISBN 978-81-87570-57-8.

“Mamluk | Islamic dynasty”. Encyclopædia Britannica. Retrieved 2015-11-13.

Finkel, Caroline. Osman’s Dream: The Story of the Ottoman Empire, 1300–1923. Basic Books. pp. 2, 7. ISBN 978-0-465-02396-7.

Streusand, Douglas E., Islamic Gunpowder Empires: Ottomans, Safavids, and Mughals (Boulder, Col : Westview Press, 2011) (“Streusand”), p. 135.

Andrew J. Newman, Safavid Iran: Rebirth of a Persian Empire, IB Tauris (March 30, 2006).

“BBC – Religions – Islam: Mughal Empire (1500s, 1600s)”. Retrieved 2017-11-25.Justin Marozzi (2006). Tamerlane: Sword of Islam, Conqueror of the World. Da Capo Press. p. 342. ISBN 978-0-306-81465-5.

Beatrice F. Manz (2000). “Tīmūr Lang”. Encyclopaedia of Islam. 10 (2nd ed.). Brill. Retrieved 24 April 2014.

Graziella Caselli, Gillaume Wunsch, Jacques Vallin (2005). “Demography: Analysis and Synthesis, Four Volume Set: A Treatise in Population”. Academic Press. p.34. ISBN 0-12-765660-X

Tsai, Shih-Shan Henry (2002), Perpetual Happiness: The Ming Emperor Yongle (2 ed.), University of Washington Press, pp. 188–189, ISBN 0-295-98124-5

Blankinship, Khalid Yahya (1994), The End of the Jihad State, the Reign of Hisham Ibn ‘Abd-al Malik and the collapse of the Umayyads, State University of New York Press, p. 37, ISBN 0-7914-1827-8

G. R. Hawting, The First Dynasty of Islam: The Umayyad Caliphate AD 661-750, p. 105. London: Routledge, 2002. ISBN 9781134550586

Brauer, Ralph W. (1995). Boundaries and Frontiers in Medieval Muslim Geography. Philadelphia, PA: American Philosophical Society. pp. 7–10. ISBN 0-87169-856-0. LCCN 94078513Vallely, Paul (11 March 2006). “How Islamic Inventors Changed the World”. The Independent. London, UK. Archived from the original on 3 May 2015.

Hakan Ozoglu (24 June 2011). From Caliphate to Secular State: Power Struggle in the Early Turkish Republic. ABC-CLIO. p. 8. ISBN 978-0-313-37957-4. Retrieved 8 June 2013.

Sowerwine, James E. (May 2010). Caliph and Caliphate: Oxford Bibliographies Online Research Guide. Oxford University Press, USA. p. 5. ISBN 9780199806003.Asma Afsaruddin (2008). The first Muslims: history and memory. Oneworld. p


Travelog: Mingalabar Myanmar!

Baru-baru ni, saya berkesempatan untuk melawat negara Myanmar atau juga dikenali sebagai Burma. Bagi pendapat saya Myanmar ialah negara yang paling unik di asia tenggara, dan kini sedang membuka seluas-luasnya pintu negara ini kepada dunia luar. Kerajaan yang memerintah sekarang adalah kerajaan demokrasi yang dipilih rakyat,bukan lagi kerajaan junta seperti sebelum ini, Bagi rakyat Malaysia yang mahu melawat Myanmar, di wajibkan untuk membuat visa terlebih dahulu, dan visa pelancong ke Myanmar ialah hampir RM 150 termasuk GST (setakat November 2016).

Perjalanan saya ke ke Yangon mengambil masa kira-kira 2 jam 30 minit dari Kuala Lumpur. Setibanya saya di bumi “Golden Land” dan disambut oleh kenalan lama yang pernah belajar di Malaysia seketika dahulu di Lapangan Terbang Antarabangsa Yangon dan beliau akan membawa saya untuk berjalan pada hari itu.
Yangon merupakan bandar ekonomi dan pernah menjadi ibu negara Burma suatu masa dahulu sebelum dipindahkan ke Naphydaw. Saya melihat Yangon begitu sesak dengan kenderaan terutamanya bas dan teksi. Untuk makluman semua, tiada motorsikal dibenarkan di atas jalan raya Yangon. Oleh sebab itu, kebanyakkan rakyat disini menggunakan bas sebagai pengangkutan utama selain daripada teksi.

Selain itu, Myanmar juga dikenali sebagai “Land of Thousand Pagoda” atau dipanggil Paya amatlah banyak di negara ini, Seperti juga negara Thailand, aliran Buddhism yang diamalkan disini ialah Mazhab Theravada. Kebanyakkan pagoda dicat dengan warna emas dan sangat cantik apabila dilimpahi dengan cahaya lampu pada waktu malam.

Antara pagoda yang terkenal di Yangon ialah Sule dan Shwedagon Pagoda. Sule Pagoda berbentuk oktagon terletak di tengah-tengah bandar Yangon dan menjadi landmark untuk downtown Yangon. Sekitar Sule Pagoda ini pula terdapat City Hall of Yangon dan MahaBandoola Park iaitu sebuah taman awam. Taman awam yang luas dan hijau ini menempatkan Monumen Kebebasan Myanmar yang dibina setelah mencapai kemerdekaan daripada British pada tahun 1948. Keindahan kawasan taman ini juga dihiasi dengan bangunan-bangunan lama kolonial British yang tersergam indah disekelilingnya. Kawan saya dengan bangganya mengatakan bahawa Yangon mempunyai bangunan kolonial British lebih banyak daripada apa yang ada di negara kita!

Shwedagon Paya pula merupakan bangunan keagamaan yang paling suci di Myanmar. Bangunan pagoda ini sangat luas dan dibina di atas Bukit Singuttara. Mengikut lagenda, stupa ini telah dibina lebih daripada 2600 tahun yang lepas dan merupakan stupa yang tertua di dunia. Antara keunikan pagoda ini ialah pada struktur tapak (base), dimana batu-batanya telah ditampal dengan kepingan-kepingan emas tulen. Menurut kawan saya lagi, emas-emas itu adalah sumbangan daripada kerajaan dan juga orang ramai. Tiket masuk kedua-dua stupa diatas ini ialah masing-masing berharga 3000 dan 8000 kyet. Untuk memudahkan pengiraan, 1000 kyet ialah bersamaan dengan 1USD. Agak mahal sebenarnya untuk saya, lagi-lagi bila nilai matawang ringgit jatuh ketika ini.

Antara pakaian rasmi bagi rakyat Myanmar ialah Longyi, iaitu seperti kain sarung. Longyi ini dipakai meluas termasuk kaum lelaki. Longyi ini boleh dibeli di kedai-kedai dengan harga yang berbeza mengikut jenis kain dan kualiti. Kaum wanita disini juga menampal bedak muka yang dibuat daripada pokok Thanaka sepanjang masa setiap hari. Anda akan berjumpa gadis-gadis dan makcik-makcik yang mempunyai kulit yang gebu dan halus selepas bertahun-tahun menepek muka dengan bedak thanaka ini. Bayi dan kanak-kanak juga ditepek dengan bedak ini. Saya ada juga terserempak golongan remaja lelaki yang memakai bedak ini.

Selain itu, ramai rakyat Myanmar terutamanya lelaki yang gemar menguyah daun sireh sepanjang masa dan ianya menjadi tabiat seperti menghisap rokok. Namun yang menggelikan ialah budaya meludah merata-rata di jalan yang menyebabkan jalan atau laluan ada tompok-tompok merah kesan dari ludah. Saya berpendapat sireh tersebut ada satu bau busuk yg meloyakan. Perniagaan sireh ini sangat mendapat sambutan sehinggakan ia dijual di kaki kaki lima.

Saya memilih untuk menginap di kawasan Sule Pagoda kerana di sini terletaknya Jalan India dan komuniti Muslim. Disini, terdapat sebuah masjid besar iaitu Masjid Sunni Benggali. Masjid ini besar, selesa dan bersih. Masjid yang mempunyai penghawa dingin ini amatlah selesa. Masjid ini mempunyai dua tingkat, di mana tingkat atas sebagai ruang kelas KAFA untuk kanak-kanak dan ruang bawah untuk solat. Kehadiran saya di masjid ini seperti dialukan, apabila ada pegawai dan jemaah masjid menyapa saya, bersalam dan berbual seketika. Terdapat beberapa buah lagi masjid yang berdekatan seperti Masjid Chulia Muslim Dargah yang betul-betul terletak dihadapan Pasar Bogyoke Aung San.

Mencari dan menikmati makanan halal di Yangon bukanlah perkara sukar kerana komuniti muslim di Yangon agak ramai berbanding negeri lain di Myanmar. Antara yang menarik minat saya ialah Restoran Nilar Briani yang menyediakan makanan halal termasuk nasi beriani yang menyelerakan,terdapat perbezaan rasa berbanding di Malaysia. Saya sempat bungkus untuk dibawa bersama semasa hari terakhir untuk pulang. . Apabila saya masuk ke kedai serbaneka terdapat banyak produk yang mempunyai cop halal tempatan, seperti roti dan sebagainya. Selain itu, banyak juga produk halal termasuk makanan dan minuman dari Malaysia dan Thailand di jual di kedai-kedai seluruh Myanmar.
Di Yangon, saya berkesempatan melawat Universiti Yangon yang merupakan universiti tertua di negara Burma. Universiti ini pernah menjadi saksi penglibatan mahasiswa dalam demonstrasi besar-besaran menentang kerajaan junta. Kawan saya bercerita, terdapat beberapa bangunan yang dibom pihak tentera untuk menghalang gerakan mahasiswa. Untuk menyekat lagi pengaruh mahasiswa, fakulti-fakulti di universiti ini dipecahkan dan diasingkan jauh dari Yangon ke seluruh pelosok negara. Kawan saya juga membawa saya melawat ke perpustakaan universiti ini. Saat masuk melalui pintu utama, terdapat satu “batu bersurat” besar tertulis “The Stone Inscription of King Kyanzittha of Pagan, the 11th Century”. Ini kali pertama saya melihat “batu bersurat” seperti ini.

Di bahagian yang lain pula, terdapat juga pameran kecil manuskrip lama yang berusia beratus-ratus tahun yang ditulis di atas daun-daun palma menggunakan tulisan tangan. Saya dan rakan tadi melawat satu bilik seperti bilik arkib, dimana-mana terdapat beberapa individu sedang meneliti aksara-aksara Sanskrit, Pali dan Mon di atas lembar daun-daun palma, dan kali ini, bilik ini seperti stor lama yang menyimpan banyak sekali koleksi-koleksi manuskrip. Saya mengajukan beberapa soalan kepada pegawai yang bertugas, dan saya tidak dibenarkan mengambil gambar. Teringat lagi saya pada seorang lelaki tua yang sedang khusyuk membaca tulisan di atas daun palma itu, sambil ditemani satu kanta pembesar. Sekali lagi ianya mengujakan saya, sepertinya saya sendiri mahu ke Arkib Negara Malaysia selepas ini.

Untuk merasai dan melihat kehidupan masyarakat di sekitar Yangon, saya juga menaiki keretapi “Yangon Circular Train” dimana kami hanya perlu membayar sebanyak 200 Kyet (RM 1.00). Perjalanan keretapi kelas ekonomi ini mengambil masa selama 3 jam dan akan mengelilingi bandar Yangon sebelum kembali ke stesen asal. Keretapi ini akan singgah di beberapa stesen untuk menurunkan penumpang dan terdapat beberapa buah pasar basah di sepanjang laluan ini. Rakyat tempatan menggunakan keretapi ini untuk mengangkut sayur-sayuran mereka sebelum di jual ke pasar-pasar di sekitar Yangon.

Antara tempat popular untuk pelancong membeli cenderamata di Yangon ialah Pasar Bogyoke Aung San. Antara barangan yang menarik di sini ialah batu jed kerana Myanmar merupakan antara negara pengeluar Jed terbesar di dunia. Jed di sini sememangnya cantik dan harga semestinya berpatutan berbanding negara kita. saya sempat membeli 2 ke 3 ketul untuk dibawa pulang.

Hasil perbualan dengan rakan serta beberapa orang tempatan yang lain, kebanyakkan mereka menyokong tokoh demokrasi negara itu iaitu Aung San Suu Kyi (ASSK). Undang-undang perlembagaan terpaksa dipinda bagi membolehkan ASSK menjadi pemimpin utama setelah kerajaan junta telah membuat perlembagaan dimana ASSK tidak boleh menjadi Presiden kerana mempunyai anak daripada suami yang berketurunan British. Wanita yang berusia 70 tahun ini amat dihormati kerana ayah belia sendiri iaitu General Aung San merupakan tokoh kemerdekaan dan negarawan ulung negara Myanmar. General Aung San juga telah dibunuh oleh musuh politik sebelum kemerdekaan Myanmar.

Rakan saya juga membawa saya melalui di hadapan rumah ASSK di Yangon,yang di mana beliau dikenakan tahanan rumah hampir dua puluh tahun, jalanraya yang kami lalui ini juga dihalang daripada dilalui kenderaan sebelum ini. Menurut rakan saya, walaupun telah dipimpin oleh kerajaan demokratik ketika ini, saki-baki pengaruh kerajaan junta masih lagi kuat, malah banyak undang-undang perlembagaan yang sedia ada menguntungkan pihak tentera di sana.

Selama di Myanmar, saya telah melawat beberapa negeri lain iaitu Naypyidaw, Mandalay dan Pyin Oo Lwin dengan bantuan rakan saya. Naypyidaw ialah ibu negara baru bagi Myanmar dan terletak kira-kira 5-6 jam dari Yangon dengan menggunakan bas. Sebagai ibu negara, Naypyidaw dipenuhi dengan bangunan-bangunan kementerian dan pejabat Presiden sama seperti Putrajaya. Mengikut pembacaan saya, bandar ini dibina tergesa-gesa oleh kerajaan junta tanpa memberitahu kepada rakyat jelata. Jalan raya di bandar ini sangat luas hingga mempunyai 4-8 lorong, namun bilangan kereta yang lalu-lalang boleh dibilang dengan jari. Sangat lapang dan luas.

Bilangan hotel yang bertaraf 3 hingga 5 bintang disini sangat banyak. Dan untuk rekod, Sukan SEA 2013 telah berlangsung di Naypyidaw. Saya juga sempat melawat masjid di Naphydaw, iaitu di sebuah perkampungan minoriti muslim di sana. Penduduk-penduduknya ramai yang datang menunaikan solat jemaah, dan saya dapati masjid ini mempunyai kemudahan air bersih dan juga air-cond. Kenalan muslim saya yang berusia 35 tahun dan berasal dari kampung sini juga sudah mengerjakan haji pada tahun lepas.

Saya juga melawat ke negeri Mandalay yang terletak 8-9 jam dari Yangon dengan menggunakan bas ekspres. Mandalay ialah sebuah bandar bersejarah dan bekas bandar diraja Myanmar suatu ketika dahulu. Mandalay terkenal dengan Istana Mandalay yang dikelilingi oleh tembok batu dan dibina oleh Raja Mindon pada tahun 1861. Bangunan istana ini telah hancur musnah ketika Perang Dunia Ke-2, tetapi telah dibaik pulih kemudiannya.

Saya juga melawat ke Jambatan U-Bein iaitu jambatan kayu jati terpanjang dan tertua di dunia, yang telah dibina sekitar tahun 1850-an. Jambatan kayu sepanjang 1.5 km ini terletak di Tasik Taungthaman, Anapura. Tasik yang luas dan indah menjadikan jambatan kayu ini sebagai tarikan pelancong terutamanya untuk menikmati pemandangan waktu senja yang sangat indah sekali. Sepanjang di Mandalay, kenalan saya membawa saya ke beberapa buah restoran halal disini dan juga beberapa buah masjid di bandar Mandalay.


TaHa@U Peluang Keemasan Untuk Pelajar IPT Yang Memasang Impian Ke Mekah

Tabung Haji (TH) sentiasa berusaha untuk membantu membangunkankan modal insan yang cemerlang dan dinamik. Oleh itu TH telah menubuhkan kelab khas untuk pelajar pelajar IPT iaitu TaHa@U. Kelab ini juga telah dilancarkan oleh YB Mejar Jeneral Dato’ Seri Hj Jamil Khir bin Hj Baharom (B), Menteri di Jabatan Perdana Menteri di tapak Kompleks TH Terengganu, Mukim Kuala Nerus.

Penubuhan TaHa@U mempunyai objektifnya yang tersendiri. Antaranya ialah:

• Menanam minat menabung

• Membina generasi kini untuk mengisi kepimpinan masa depan

• Mempelbagaikan program dan aktiviti untuk ahli dan – membangkitkan keinginan menunaikan ibadat haji pada usia muda

• Membina generasi yang prihatin serta dapat memberi sumbangan terhadap kesejahteraan dan kemakmuran ummah serta negara

Sudah semestinya akan ada keistimewaan untuk ahli ahli yang berdaftar dengan TaHa@U ini. Ahli diberi keutamaan dan berpeluang berkhidmat dengan TH melalui:-

• Program Skim Latihan Graduan

• Latihan amali/praktikal• Program sukarelawan

• Semasa musim haji dalam operasi tanah air

• Program mentor mentee antara pelajar universiti dan pelajar sekolah

• Program kemasyarakatan TH / IPT di bawah Kelab TaHa@U

• Menyertai aktiviti kelab seperti sukan dan riadah serta peraduan yang dianjurkan bersama Berita Harian

• Diskaun harga di lebih 200 rangkaian rakan Kelab TaHa di seluruh Malaysia

Borang Pendaftaran juga boleh didapatkan menerusi atas talian dengan klik kepada pautan ini. Link: https://cms-th.s3.amazonaws.com/kelabtahauborang.doc

Selain itu, terdapat juga syarat syarat yang dikenakan jika anda untuk menyertai TaHa@U ini. Syarat-syarat Menjadi Ahli:

• Individu beragama Islam

• Warganegara Malaysia

• Pemastautin tetap

• 17 tahun ke atas dan masih menuntut di IPTA dan IPTS